Wanita, anak trauma kereta diserang lelaki mengamuk
Oleh ASLIZA MUSA

12 November 2020, 9:16 pm
IPOH – Seorang wanita berdepan detik mencemaskan apabila kereta miliknya diserang seorang lelaki hingga mengakibatkan beberapa kerosakan dalam kejadian di Kampung Pengkalan Baru, Kampung Kepayang di sini Ahad lalu.
Kejadian pada pukul 5.30 petang itu bukan sahaja menyebabkan mangsa trauma malah memberi kesan kepada dua anaknya yang masing-masing berusia sembilan dan dua tahun.
Dakwa mangsa yang merupakan jururawat di sebuah hospital swasta di sini, kejadian berlaku ketika dia bersama tiga anaknya termasuk seorang bayi perempuan berusia tiga bulan hendak ke sebuah rumah berhampiran lokasi kejadian.
Menurutnya, setibanya di sana, dia melihat seorang lelaki sedang mengundurkan kenderaan dan memberhentikan keretanya bagi memberi laluan namun kedua-dua kenderaan itu bergesel di bahagian tepi.
“Lelaki itu kemudiannya turun dari kenderaan dan memarahi saya sambil memaki hamun. Disebabkan masih tidak berpuas hati, dia telah mengambil besi di halaman rumah lalu mengetuk bonet hadapan kereta beberapa kali.
“Ketika kekecohan berlaku, anak lelaki saya telah keluar dari kereta sambil menangis dan meminta agar lelaki itu menghentikan perbuatannya namun rayuan itu tidak diendahkan,” katanya di sini hari ini.

Menurutnya, ketika kejadian, dua anak perempuannya yang masing-masing berusia dua tahun dan tiga bulan sedang tidur di kerusi keselamatan bayi namun mereka kemudian menangis kerana terkejut selepas mendengar bunyi kuat hentakan di bahagian cermin hadapan dan belakang kereta.
Katanya, anak perempuan berusia dua tahun yang duduk di bahagian penumpang belakang cedera di kaki selepas terpijak cermin kaca yang pecah.
“Saya cemas dengan tindakan lelaki itu yang mengamuk sehingga turut cuba memukul saya namun sempat dihalang jiran yang menyedari kejadian itu.
“Kejadian itu bukan sahaja menyebabkan saya trauma malah anak lelaki dan perempuan saya sehingga kini sering mengigau disebabkan kejadian itu,” katanya.
Sementara itu, Ketua Polis Daerah Ipoh, Asisten Komisioner A. Asmadi Abdul Aziz ketika dihubungi mengesahkan kejadian itu dan memaklumkan kes disiasat mengikut Seksyen 427 Kanun Keseksaan kerana khianat.
“Suspek akan dituduh esok di mahkamah atas pertuduhan khianat,” katanya.-K!ONLINE


AmBank, Maxis perkenal mTap menerusi PayNet
Oleh MUHAMMAD IKHWAN IDERIS

12 November 2020, 9:40 pm
KUALA LUMPUR – AmBank dan Maxis memperkenalkan mTap menerusi Payments Network Malaysia Sdn. Bhd. (Paynet), penyelesaian pembayaran tanpa sentuh yang selamat dan menggunakan peranti mudah alih sebagai terminal penerimaan bagi transaksi kad debit serta kad kredit.
Penyelesaian tersebut yang lebih kos efektif itu akan membolehkan lebih banyak perusahaan kecil dan sederhana (PKS) menerima pembayaran menggunakan kad.
Ketua Pegawai Eksekutif Kumpulan AmBank, Datuk Sulaiman Mohd. Tahir berkata, pihaknya komited untuk menyokong ekosistem PKS dengan memanfaatkan era pendigitalan yang pantas berubah.
“Kami melihat pasaran pengguna yang kini didominasi golongan milenial dan Gen-Y menguasai perkhidmatan kewangan yang lebih pantas, pintar serta mudah diakses.
“Ini salah satu daripada usaha kami untuk meningkatkan inisiatif digital bagi peniaga dan pelanggan kami,” katanya dalam kenyataan yang dikeluarkan di sini semalam.
Sementara itu, Ketua Pegawai Eksekutif Maxis, Gokhan Ogut berkata, PKS terus memainkan peranan penting dalam ekonomi dan pihaknya telah membantu memperkasakan sektor berkenaan dengan menyediakan penyelesaian digital dan ketersambungan untuk operasi mereka.

“Dengan kerjasama berterusan, kami tidak sekadar berhasrat meningkatkan adaptasi digital dalam PKS, malah mengukuhkan kedudukan mereka dalam ekosistem digital,” katanya.
mTap kini boleh dimuat turun dan digunakan di seluruh negara menerusi telefon pintar Android dengan ciri NFC di Google Play.


KPDNHEP Perak lakukan 759 pemeriksaan menjelang Deepavali
Oleh SHAARANI ISMAIL

12 November 2020, 7:13 pm
IPOH – Sebanyak 759 pemeriksaan dilakukan Kementerian Perdagangam Dalam Negeri dan Hal Ehwal Pengguna (KPDNHEP) Perak sepanjang tempoh Skim Harga Maksimum Musim Perayaan (SHMMP) sejak hari pertama ia berkuat kuasa pada 9 November lalu sehingga hari ini.
Pengarah KPDNHEP Perak, Saifullizan Kamarul Zaman berkata, pihaknya bagaimanapun mendapati peniaga mematuhi undang-undang serta tiada aduan diterima daripada orang awam.
“Walaupun tiada kes dan aduan direkodkan sehingga kini, KPDNHEP akan sentiasa berada di lapangan dalam memastikan peniaga terus mematuhi peraturan yang ditetapkan.
“Operasi akan terus berlangsung sehingga 17 November ini bagi melindungi pengguna daripada peniaga yang mahu mengaut keuntungan berlebihan dengan cara menetapkan harga maksimum ke atas barangang keperluan musim perayaan,” katanya dalam kenyataan di sini hari ini.
Saifullizan berkata, sebanyak 20 barangan yang dikawal harganya di peringkat borong dan runcit terlibat dalam pemeriksaan antaranya termasuk ayam, telur ayam, daging kambing, kelapa, tomato, ubi kentang, bawang merah, kacang dan beberapa barangan lain.
Beliau berkata, pihaknya juga sudah menempatkan dan mengatur Pegawai Penguatkuasa KPDNHEP bagi melakukan pemeriksaan serta pemantauan secara harian ke pasar borong, pasar awam, pasar tani juga pasar raya di seluruh negeri sejak SHMMP dikuat kuasakan.

“Pengguna juga disarankan supaya memanfaatkan aplikasi mudah alih ‘Price Catcher’ ketika berbelanja untuk membuat perbandingan harga bagi mendapatkan barangan pada harga yang lebih berpatutan.
“Aplikasi ‘Price Catcher’ adalah aplikasi yang dibangunkan oleh KPDNHEP yang memaparkan maklumat harga lebih 400 barangan yang dikutip oleh Pegawai Pemantau Harga (PPH) KPDNHEP di seluruh negara secara harian, mingguan dan bulanan,” katanya.
Jelas beliau, melalui aplikasi itu, pengguna dapat menjimatkan masa dan kos untuk membuat perbandingan harga antara premis yang berlainan di sesuatu kawasan dan seterusnya dapat merancang perbelanjaan dengan bijak.-K!ONLINE


Ara Johari berhutang sana-sini?
12 November 2020, 6:33 pm
PETALING JAYA – Penyanyi Ara Johari meminta sesiapa yang pernah memberi pinjaman wang kepadanya untuk tampil bersemuka bagi melangsaikan hutang berkenaan.
Hal ini kerana ujar Ara atau nama sebenarnya Nurfarrah Izzatie Johari , dia tidak suka apabila timbul cerita mengarut mengatakan dia berhutang sana sini.
“Kalau saya ada berhutang dengan sesiapa atau terpinjam seringgit dua, boleh tak mesej terus kepada saya?
PAPARAN Insta Story Ara Johari tentang isu hutang yang dibangkitkannya.
“Sebab saya tidak suka bila orang buat cerita mengarut. Walaupun kawan-kawan sendiri pun tidak boleh percaya sekarang,” tulisnya menerusi InstaStory sebentar tadi (semalam)
Tambah pelantun lagu Paku itu lagi, dia tidak suka apabila namanya dicanang dengan cerita tidak betul sedangkan akuinya dia tidak pernah berhutang dengan sesiapa.
“Kalau kalian ada apa-apa masalah atau hutang dengan saya, sila tonjolkan muka anda.

“Sebab saya tidak pernah berhutang sana sini dengan orang! Jadi jangan ingat kau boleh sesuka hati canang cerita aku sana sini. Saya paling pantang orang busukkan nama saya tanpa bukti,” luahnya. – K! ONLINE


Polis nafi tular kompaun kerana tidak pakai pelitup muka untuk minum air
Oleh ASLIZA MUSA

12 November 2020, 8:11 pm
IPOH – Polis Kerian menafikan dakwaan tular kononnya dua remaja lelaki yang dikenakan kompaun RM1,000 adalah disebabkan tidak memakai pelitup muka untuk minum air di Taman Wawasan di Parit Buntar, kelmarin.
Ketua Polis Daerah Kerian, Superintendan Mazuki Mat sebaliknya berkata, kompaun itu dikeluarkan setelah mendapati dua remaja berusia 17 dan 18 tahun itu tidak memakai pelitup muka sambil berbual dengan mengadap satu sama lain.
Katanya, tindakan ke atas mereka juga hanya diambil setelah pemerhatian selama 10 minit dilakukan anggota bertugas.
“Semasa rondaan Op Cegah Jenayah/Op Covid-19 SOP PKPB Parit Buntar di jalankan di kawasan berkenaan pada pukul 12 tengah hari, pihak polis telah ternampak dua lelaki duduk di atas motosikal masing-masing sambil berbual mengadap satu sama lain.
“Kedua-dua mereka didapati tidak memakai pelitup muka walaupun selepas pemerhatian dijalankan dalam tempoh 10 minit,” katanya ketika dihubungi di sini hari ini.
Mazuki berkata, seorang pegawai polis kemudiannya menghampiri remaja terbabit dan memperkenalkan diri sebelum menjelaskan kesalahan yang telah dilakukan mereka.

Katanya, kedua-dua remaja itu dibawa balik ke Ibu Pejabat Polis Daerah (IPD) Kerian untuk tindakan kompaun kerana melanggar Peraturan 10 Akta Pencegahan dan Pengawalan Penyakit Berjangkit 1988.
“Sebelum tindakan kompaun diambil, kita telah membuat pemerhatian lebih kurang 10 minit di tempat tersebut.
“Malah, di dalam gambar dan video yang diambil juga jelas menunjukkan kedua-dua remaja itu bukan sahaja tidak memakai pelitup muka malah tidak mematuhi penjarakan sosial iaitu satu meter,” katanya.
Menerusi laporan akhbar berbahasa Cina, dua remaja itu masing-masing dikenakan kompaun kononnya atas kesalahan tidak memakai pelitup muka ketika mahu minum air.
Laporan itu yang tular selepas dipetik beberapa portal mendapat reaksi pelbagai daripada wargamaya yang rata-rata mengecam tindakan pihak berkuasa.-K!ONLINE


Maruku mesti ada semasa Deepavali
Oleh ZAKKINA WATI AHMAD TARMIZI

12 November 2020, 6:22 pm
PORT DICKSON – Tidak sama seperti tahun sebelum ini, perayaan Deepavali kali ini disambut sederhana dalam pelaksanaan Perintah Kawalan Pergerakan Bersyarat (PKPB) hampir di seluruh negeri di Semenanjung Malaysia.
Namun, bagi peniaga maruku, K. Malar, 43, maruku merupakan snek yang perlu ada ketika sambutan Deepavali.
Ujarnya yang sudah tujuh tahun menjual maruku, dia sudah menerima tempahan maruku untuk perayaan Deepavali sejak dua bulan lalu.
“Saya menerima tempahan setiap hari walaupun bukan musim perayaan. Namun untuk perayaan Deepavali saya telah buat maruku sejak sebulan lalu bagi menyiapkan tempahan dari pelanggan.
“Bagaimanapun, tempahan pada tahun ini sedikit berkurangan berbanding tahun-tahun sebelum ini mungkin disebabkan PKPB dan tidak ramai pulang ke kampung berhari raya,” katanya ketika ditemui di rumahnya di Taman Negeri, Port Dickson baru-baru ini.
Malar menjelaskan, dia menutup tempahan awal sebulan lalu bagi memudahkan tempahan dapat disiapkan dan dihantar kepada pelanggan dengan pada waktu yang ditetapkan.

“Saya mahu tempahan maruku disiapkan dengan kualiti yang sedap dan risau lewat dihantar kepada pelanggan jadi saya menyiapkan tempahan tepat pada waktu yang diminta,” katanya yang hanya menerima 50 balang tempahan pada tahun ini.
Bagi menyiapkan setiap tempahan, Malar turut dibantu anaknya, T. Novinesh, 20 yang merupakan orang kelainan upaya (OKU) masalah pembelajaran.
Katanya, Novinesh akan menyusun maruku di dalam balang tin atau botol sebelum dihantar kepada pelanggan.
“Anak saya akan membantu saya di dapur sepanjang saya menyiapkan tempahan maruku ini dan dia juga turut bersemangat serta bersama-sama sejak mula saya mengambil tempahan maruku.
“Saya anggap ini satu rezeki dapat memberi tunjuk ajar membuat makanan wajib Deepavali kepada dia,” katanya.
Malar juga memberitahu, pelanggannya terdiri daripada pelbagai bangsa dan dia hanya menerima tempahan dari rakan-rakan terdekat melalui aplikasi WhatsApp.
“Bukan sahaja orang India namun ada juga orang Melayu yang membuat tempahan pada perayaan Deepavali tahun ini,” katanya lagi.-K!ONLINE


Kedutaan Arab Saudi di Belanda dibedil
Oleh KOSMO!

12 November 2020, 6:18 pm
AMSTERDAM – Satu kejadian tembakan berlaku di Kedutaan Arab Saudi di bandar The Hague, Belanda hari ini.
Jurucakap polis berkata, bagaimanapun tiada sebarang kecederaan dilaporkan.
“Kira-kira pukul 6 pagi (waktu tempatan), kami menerima maklumat mengenai satu tembakan dilepaskan di sebuah bangunan di The Hague.
“Tiada sebarang kecederaan dilaporkan,” kata polis dalam satu kenyataan melalui Twitter.
Polis berkata, beberapa kelongsong peluru ditemui di tempat kejadian selepas insiden berlaku.
Sementara itu, media tempatan melaporkan, terdapat 20 kesan tembakan pada dinding bangunan tersebut.

Setakat ini tiada sebarang pengesahan mengenai jumlah tembakan sebenar yang dilepaskan.
Sementara itu, polis berkata, pihaknya telah menutup kawasan tersebut daripada umum dan pasukan forensik sedang menjalankan siasatan.
Bagaimanapun, motif kejadian masih belum lagi diketahui.
Insiden tersebut berlaku sehari selepas kejadian letupan bom di acara memperingati mangsa Perang Dunia Kedua yang dihadiri diplomat asing di Jeddah, Arab Saudi dan mengakibatkan dua individu cedera. – AFP


Kes kekal tiga angka, satu kematian direkod
Oleh SITI A'ISYAH SUKAIMI

12 November 2020, 6:42 pm
PUTRAJAYA – Kes baharu kekal tiga angka dengan 919 kes dilaporkan hari ini menjadikan jumlah kes positif Covid-19 sebanyak 43,791 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, tiga daripadanya merupakan kes import termasuk seorang warga asing dan mereka yang tiba dari Indonesia, Nigeria serta Arab Saudi.
“Sebanyak 996 kes sembuh direkodkan hari ini menjadikan jumlah kes pulih Covid-19 sehingga kini sebanyak 32,069 kes.
“Pada masa sama, satu kematian dilaporkan membabitkan lelaki warga asing berusia 66 tahun dan jumlah keseluruhan kes kematian terkini sebanyak 303 kes,” katanya pada sidang akhbar di sini hari ini.
Beliau menambah, terdapat sebanyak 92 kes positif sedang dirawat di Unit Rawatan Rapi dengan 35 kes memerlukan bantuan pernafasan. -K!ONLINE


Wanita rugi RM143,000 jadi mangsa ‘Love Scam’
Oleh IVAN AMIRUL

12 November 2020, 7:52 pm
PENAMPANG – Seorang wanita mengalami kerugian lebih RM143,000 selepas menjadi mangsa ‘Love Scam’.
Wanita berusia 50 tahun berkenaan mengaku perkenalan cinta itu mula terjalin menerusi laman sosial Facebook sejak beberapa bulan lalu dengan seorang pemilik akaun lelaki yang menggunakan nama ‘Eric Chan’.
Bagaimanapun, percintaan itu berakhir malang apabila wanita terbabit menyedari tertipu dan mengalami kerugian.
Ketua Polis Daerah Penampang Deputi Superintendan Mohd. Haris Ibrahim berkata, siasatan mendapati mangsa ada membuat lima transaksi kewangan kepada beberapa akaun berbeza sebelum menyedari dirinya ditipu.
“Mangsa wanita ini diperdaya dengan tipu helah suspek yang menyatakan duit simpanan miliknya bernilai RM16.6 juta dibekukan dan memerlukan bantuan kewangan yang dipercayai untuk urusan pelepasan.
“Suspek meminta pertolongan mangsa supaya melakukan transaksi kewangan dan seterusnya berjanji akan memberikan ‘habuan’ kepada mangsa,” katanya ketika dihubungi hari ini.

Mohd Haris berkata, pihaknya menerima laporan polis daripada mangsa awal pagi tadi dan kes disiasat mengikut Seksyen 420 Kanun Keseksaan kerana menipu.
Sementara itu Mohd Haris menyatakan, statistik kes penipuan membabitkan ‘Love Scam’ di daerah Penampang semakin meningkat sejak kebelakangan ini.
“Oleh itu, kita menasihatkan masyarakat supaya sentiasa berhati-hati apabila berurusan dengan individu yang tidak dikenali.
“Berdasarkan trend jenayah ‘Love Scam’ ini, modus operandi suspek menerusi perkenalan di media sosial dengan menggunakan kata-kata manis bagi mendapat kepercayaan mangsa sebelum meminta sejumlah wang untuk pelbagai alasan,” katanya.-K!ONLINE


Rempuh pagar masjid tersalah tekan pedal minyak
Oleh NOR AINNA HAMZAH

12 November 2020, 7:55 pm
JEMPOL –  Gara-gara tersilap tekan pedal minyak kereta, sepasang suami isteri warga emas berhadapan detik-detik cemas apabila kenderaan dinaiki mereka merempuh pagar Masjid Rahmania, dekat sini, pagi tadi.
Dalam kejadian kira-kira pukul 10 pagi itu, kedua-duanya berjaya dikeluarkan dengan selamat oleh orang awam sejurus selepas kejadian.
Menurut sumber, kejadian berkenaan berlaku di Jalan Mewah melibatkan sebuah kereta jenis Proton Saga yang dalam perjalanan pulang ke rumah.
“Si suami yang berusia lingkungan 80-an dan isteri berusia lingkungan 70-an baharu sahaja selesai urusan di klinik berdekatan dan mahu pulang ke rumah di Kuala Jempol.
“Bagaimanapun, semasa mahu membelok ke kanan tiba-tiba pemandu tertekan pedal minyak lalu merempuh pagar Masjid Rahmania Bahau,” katanya, dekat sini, tadi.
Sumber berkata, kedua-dua pasangan suami isteri berkenaan tidak mengalami sebarang kecederaan.-K!ONLINE


Isu DCA perlu dibentang kepada MKN – Hishammuddin
Oleh NOR IDAYU BOSRO

12 November 2020, 7:59 pm
PUTRAJAYA – Kerajaan Negeri Johor perlu membentangkan perancangan berhubung skim ketiga pembukaan sempadan Malaysia dan Singapura iaitu Daily Commuting Arrangement (DCA) secara terperinci kepada Majlis Keselamatan Negara (MKN).
Menteri Luar, Datuk Seri Hishammuddin Tun Hussein berkata, perancangan itu juga perlu melibatkan Kementerian Kesihatan dan Jabatan Imigresen Malaysia (JIM) berikutan perkara itu berkait rapat dengan soal keselamatan dan kesihatan.
“Saya ambil maklum kenyataan Menteri Besar Johor yang menyarankan kepada Kerajaan Persekutuan prosedur operasi standard (SOP) DCA.
“Penting untuk saya nyatakan bahawa keputusan muktamad untuk membenarkan DCA dilaksanakan bukan di bawah bidang kuasa Kementerian Luar,” katanya dalam satu kenyataan di sini hari ini.
Hishammuddin berkata, Kementerian Luar hanya boleh berunding dengan kerajaan Singapura dalam pelaksanaan DCA selepas keputusan sebulat suara antara MKN, JIM dan KKM dicapai.
“Kerajaan Negeri Johor perlu membentangkan perancangan mereka secara terperinci kepada MKN, JIM serta membincangkannya dengan KKM.

“Hanya apabila MKN, JIM dan KKM sebulat suara memutuskan agar DCA boleh dilaksanakan barulah Kementerian Luar akan memainkan peranan untuk berunding dengan Singapura,” katanya.
Dalam pada itu, Hishammuddin berkata, Kementerian Luar telah mengajukan cadangan Kerajaan Negeri Johor supaya tempoh kuarantin bagi rakyat Malaysia yang ingin pulang ke tanah air hanya tujuh hari di pusat kuarantin dan rumah masing-masing kepada KKM untuk maklum balas serta pertimbangan.
Katanya, ia melibatkan rakyat Malaysia yang bukan di bawah kategori Peraturan Ulang Alik Berkala (PCA).
Beliau sekali lagi menegaskan bahawa Kementerian Luar bukan pihak yang boleh membuat keputusan dalam soal kuarantin.
“Saya menasihatkan agar Kerajaan Negeri Johor berbincang terus dengan KMM berhubung perkara ini,” katanya.-K!ONLINE


Simpanan gambar percuma dalam Google Photos akan berakhir
Oleh WAN AZHAR WAN ABDULLAH

12 November 2020, 9:04 pm
SAN FRANCISCO, California – Gergasi enjin carian Internet, Google mengumumkan bahawa mulai 1 Jun 2021, semua kandungan yang dimuat naik ke dalam platform Google Photos tanpa mengira kualiti gambar , akan dihitung dalam storan percuma 15 gigabit (GB) milik pemegang akaun.
Sekiranya storan percuma tersebut sudah penuh, pengguna perlu membeli ruang tambahan dengan mendaftar langganan di Google One. Bagaimanapun, pengguna masih boleh memuat naik gambar tanpa had sehingga tarikh akhir tersebut dan ia tidak termasuk dalam had 15GB tersebut.
Ketika ini, gambar kualiti tinggi yang dimuat naik ke Google Photos disimpan secara percuma dan tanpa had, namun, fail itu dimampat bagi menjimatkan ruang. Klip video melebihi 1080 piksel(p) akan diformat semula kepada 1080p.
Google One merupakan perkhidmatan yang memayungi kemudahan storan online seperti Gmail, Drive dan Photos. Ia menawarkan beberapa pelan langganan dengan saiz storan berbeza bermula dari AS$1.99 (RM8.22) sebulan untuk ruang 100GB. – Agensi


Pinjam RM1,000 kena bayar RM30,000
Oleh MOHAMAD FAIZAL HASHIM

12 November 2020, 5:48 pm
JOHOR BAHRU – Seorang tukang masak dirundum malang selepas terpaksa membayar bunga sebanyak RM30,000 kepada ah long selama setahun susulan pinjaman berjumlah RM1,000 yang dibuat tahun lalu.
Ketua Biro Pengaduan Awam MCA Pasir Gudang, Lim Thow Siang berkata, walaupun mangsa, seorang lelaki berusia 40 tahun, membuat pinjaman sebanyak RM1,000 untuk kegunaan peribadi, jumlah yang diterima di tangannya hanyalah RM600 sahaja.
Katanya, mangsa culas membuat pembayaran balik kepada ah long kerana berdepan dengan masalah kewangan menyebabkan amaun bayaran yang dibuat tidak pernah habis malah ia terus berlarutan ke tahun ini.
“Oleh kerana tidak tahan dengan keadaan itu, dia bertindak melarikan diri daripada ah long dan mencari kami untuk mendapatkan pertolongan. Sebagai pemudah cara, kami cuba membantu kes yang dialami tukang masak ini.
“Kami sudah menghubungi ah long yang terlibat dan berbincang dengan mereka bagi menyelesaikan kes tersebut. Setelah ‘kawtim’ dengan mereka, ah long terbabit bersetuju tutup kes dengan bayaran RM1,000 yang dibuat semalam,” katanya kepada pemberita ketika ditemui di pejabatnya di Jalan Ros Merah, Taman Johor Jaya, di sini hari ini.
Thow Siang berkata, MCA Pasir Gudang telah menerima hampir 50 aduan berkaitan kes ah long daripada Mei sehingga hari ini.

Katanya, pihaknya percaya jumlah kes yang mencatatkan peningkatan mendadak itu terkesan daripada penularan wabak pandemik Covid-19 yang menyaksikan ratusan ribu individu kehilangan pekerjaan.
“Tidak hairanlah kes yang direkodkan ini mencatatkan peningkatan. Ada di antara mereka yang terdesak dan terpaksa membuat pinjaman wang daripada ah long untuk menampung komitmen bulanan selain demi kelangsungan hidup keluarga mereka.
“Kes pinjaman tertinggi yang direkodkan ialah melibatkan individu yang membuat pinjaman mencecah RM200,000, dan kes ini masih lagi belum selesai,” katanya.
Beliau menjelaskan, daripada jumlah aduan kes ah long yang diterima, hampir separuh daripadanya adalah pinjaman palsu, di mana mangsa tidak tahu mereka ada membuat pinjaman wang tidak berlesen itu.
“Ada sesetengah kes, mangsa tidak membuat pinjaman langsung, cuma klik pautan iklan berkaitan pinjaman wang tersebut. Tanpa mereka sedar, pinjaman tersebut sudah dipindahkan ke akaun mereka secara automatik.
“Kita berharap orang ramai lebih berhati-hati dengan pautan iklan berkaitan pinjaman dan tidak terlalu mudah memberikan maklumat peribadi di laman sesawang yang mencurigakan,” ujarnya.-K! ONLINE


Semak semula tawaran tanah kepada pasukan Selangor 1995
Oleh NOR AZIHAN MD. GHAZALI

12 November 2020, 5:03 pm
SHAH ALAM – Kerajaan Selangor berjanji akan menyemak semula berkenaan tawaran sebidang tanah kepada pasukan The Red Giants yang berjaya menjulang Piala Malaysia pada tahun 1995.
Menteri Besar, Datuk Seri Amirudin Shari berkata, semakan itu bagi memastikan sama ada tawaran tanah pernah diluluskan atau sebaliknya.
“Kita akan semak semula data yang dikeluarkan Majlis Mesyuarat Kerajaan Negeri (MMKN) sebelum ini. Jika benar, kita mahu tahu di mana lokasinya (tanah) itu.
“Bagi memenuhi tawaran (sebidang tanah) itu mungkin membebankan kerana melibatkan 30 individu termasuk pegawai, jurulatih dan pemain serta dimaklumkan ada sebilangan pemain telah meninggal dunia,” katanya pada sidang akhbar selepas melancarkan program pembangunan Usahawan India Selangor (SITHAM) anjuran Yayasan Hijrah Selangor di sini hari ini.
Terdahulu, skuad Piala Malaysia Selangor 1995 mengadakan sidang akhbar khas semalam mempersoalkan berkenaan tawaran sebidang tanah seluas 0.4 hektar yang dijanjikan kepada mereka selepas kejayaan merangkul Piala Malaysia.
Wakil pemain yang juga bekas kapten Selangor, Ismail Ibrahim menuntut penjelasan daripada pihak bertanggungjawab mengenai ganjaran terbabit memandangkan telah dianugerahkan secara nyata kepada mereka.

Menteri Besar Selangor ketika itu Tan Sri Muhammad Muhd. Taib membuat pengumuman untuk menganugerahkan sebidang tanah kepada setiap pemain dan pegawai Selangor.
Sehubungan itu, beliau berkata, pihaknya akan mengaturkan pertemuan dengan mereka yang terlibat bagi menyelesaikan kemelut tersebut.
“Walaupun ini bukan bebanan yang perlu ditanggung kerajaan negeri sekarang, saya rasa mereka menyumbang kepada kejayaan dan kegemilangan negeri pada satu ketika dahulu sehingga mereka dikenali hingga kini.
“Jauh di sudut hati, saya ada rasa simpati terhadap mereka. Apapun kita perlu teliti sebarang bentuk bantuan yang boleh diberikan,” jelasnya. -K!ONLINE


POKB hulur sumbangan bantu keluarga miskin
Oleh ROSLIZA MOHAMED

12 November 2020, 5:52 pm
KOTA BHARU – Nasib dua keluarga yang hidup dalam serba kekurangan di sebuah rumah usang di Kampung Cina di sini mendapat perhatian sebuah pertubuhan bukan kerajaan (NGO), Persatuan Orang Kota Bharu (POKB).
POKB telah memberi sumbangan berupa mesin basuh dan barangan makanan bagi meringankan beban kepada keluarga tersebut.
Ketua Aktivis POKB, Saripah Ismail berkata, sebelum ini, pihaknya meluangkan masa untuk bertanya khabar kehidupan keluarga tersebut bersama pertubuhan lain.
“Atas dasar keprihatian terhadap mereka sekeluarga, POKB memberi sumbangan berupa mesin basuh berikutan barangan itu sebelum ini sudah rosak sejak setahun lepas.
“Dengan sumbangan itu, diharap ia sekurang-kurangnya dapat meringankan beban yang mereka tanggung selama ini kerana tidak mampu membeli barangan itu,” katanya ketika ditemui pemberita di rumah berkenaan di sini hari ini.
Menurutnya, selain itu, pihaknya turut bergotong-royong membersihkan rumah tersebut dengan kerjasama tujuh orang wakil Monsun Charity Ride dan ahli Projek Perumahan Rakyat (PPR) selama satu jam.

Saripah berkata, gotong royong itu bagi memastikan bahagian dalam rumah dan dapur berkeadaan baik dan tidak berselerak berikutan ada ahli keluarga yang tinggal di rumah tersebut tidak mampu melakukannya kerana mengalami masalah kemurungan dan sakit.
Sebelum ini ,kisah keluarga terbabit disiarkan dalam sebuah akhbar tempatan dan mendapat perhatian umum.
Sementara itu, penghuni rumah tersebut, Che Muhammad Arif Che Sulaiman,19, bersyukur dengan sumbangan mesin basuh yang memang diperlukan selama ini selepas ia rosak dan tidak boleh digunakan sejak setahun lalu.
“Dengan adanya mesin basuh ini, ia memudahkan saya untuk membasuh semua pakaian ibu, Junaidah Ismail, 55, dan adik bongsu Che Muhammad Arshad, 12.
“Ini kerana, ibu terlantar sakit akibat angin ahmar lebih setahun dan saya terpaksa mengambil alih untuk berbuat demikian,” katanya.-K!ONLINE


Sawa batik 80kg berlingkar berhampiran premis cuci kenderaan
Oleh NIK NUR IZZATUL HAZWANI NIK ADNAN

12 November 2020, 5:58 pm
DUNGUN – Sebuah premis mencuci kenderaan digemparkan dengan penemuan seekor ular sawa batik seberat lebih 80 kilogram di Kampung Jerangau Sungai, Bukit Besi dekat sini hari ini.
Reptilia yang sepanjang hampir enam meter tersebut dijumpai salah seorang pelanggan premis terbabit pada pukul 12.30 tengah hari.
Pengusaha premis, Che Wan Muhammad Afifi Che Wan Alias, 27, berkata, reptilia tersebut dijumpai di bawah rumah bapa saudaranya yang terletak bersebelahan pusat mencuci kenderaan tersebut.
“Salah seorang pelanggan yang mula-mula nampak ular itu sebelum memaklumkan kepada saya.
“Saya, pekerja dan pelanggan agak panik kerana ia terlalu hampir dengan premis kami sebelum memaklumkan penemuan ular sawa batik tersebut kepada pihak berkuasa,” katanya kepada Kosmo! di sini hari ini.
Che Wan Muhammad Afifi berkata, lokasi ular sawa batik berkenaan ditemui iaitu di bawah rumah bapa saudaranya merupakan lokasi utama dia dan pekerja berehat selepas penat bekerja.

Sementara itu, Pegawai Pertahanan Awam Daerah Dungun, Ahmad Kamal Hakim Ngah berkata, lima anggota Angkatan Pertahanan Awam Malaysia (APM) bergegas ke lokasi kejadian selepas menerima maklumat berhubung penemuan reptilia berkenaan pada pukul 12.42 tengah hari.
Beliau berkata, pasukan APM mengambil masa hampir sejam untuk menewaskan ular sawa batik berkenaan.
“Reptilia yang berjaya ditangkap itu kemudiannya diserahkan kepada Jabatan Perlindungan Hidupan Liar dan Taman Negara untuk tindakan lanjut,” katanya. – K! ONLINE


‘Mari sini aku kikis pula duit kau’ – Nubhan naik berang terhadap netizen
Oleh MOHAMMAD SHAHEMY AZMI

12 November 2020, 6:15 pm
PETALING JAYA – Penyanyi Nubhan berang apabila ada pihak mendakwa isterinya, Dr. Afifah Tawfek yang kini tidak lagi bekerja sebagai doktor gigi kerana telah ditamatkan kontrak.
Menurut bekas peserta program Akademi Fantasia musim keenam itu, isterinya yang bekerja sebagai doktor gigi di sebuah hospital kerajaan sebenarnya telah diserap ke jawatan tetap yang telah diarahkan bertugas di Johor pada Jun lalu. Bagaimanapun, isterinya memilih untuk berhenti kerja dan menjadi suri rumah sepenuh masa.
“Saya serahkan 100 peratus pada dia (isteri) untuk memilih. Alhamdulillah keluarga adalah keutamaan dia.
“Saya tidak paksa isteri untuk bekerja dan tidak paksa dia untuk berhenti kerana keluarga saya adalah tanggungjawab saya.
“Tak apalah, pendapat orang macam-macam. Ada yang cakap masa depan isteri saya bakal musnah. Tapi tak fikir ke? Entah-entah masa depan dia makin gemilang selepas ini? Mana tahukan? Sebab kita bukan Tuhan,” ujar Nubhan di status dalam akaun Instagramnya.
Dalam status yang dimuat naik itu, Nubhan turut berkongsi foto memaparkan surat tawaran isterinya ditawarkan kerja tetap sebagai Pegawai Pergigian Gred UG41.

NUBHAN turut menyiarkan surat berhubung pekerjaan isterinya yang telah ditawarkan jawatan tetap pada Jun lalu.
Kata penyanyi yang popular menerusi lagu Ada Untukmu itu lagi, ketika isterinya masih bekerja, dia telah dituduh mengikis duit isterinya.
“Sekarang dah tak kerja, mari sini aku kikis pula duit kau.
“Dia (Tuhan) sebaik perancang dan dia juga menentukan rezeki kita masing-masing. Ramai yang tahu tapi mungkin kurang mengerti. Apa orang-orang ini kurang yakin dengan rezeki Allah SWT?
“Mungkin juga hidup-hidup kalian rasa megah dan bahagia di mata manusia?” katanya.
Pada masa sama, Nubhan juga meminta masyarakat untuk mendoakan perkara yang baik-baik memandangkan masing-masing hidup di muka bumi ini bersama.
Terdahulu, Afifah nekad dengan keputusan untuk meletakkan jawatan sebagai doktor gigi dan memberi tumpuan sepenuh masa menjadi suri rumah.
Nubhan dan isteri telah mendirikan rumah tangga pada Ogos 2015 dan dikurniakan dua orang cahaya mata iaitu Aafiyah Kamilia dan Ahmad Aaffan. K! ONLINE
-Habis


Annuar tegas mahu teruskan WBB biarpun terima desakan
Oleh MOHD. HUSNI MOHD. NOOR

12 November 2020, 5:33 pm
PUTRAJAYA – Menteri Wilayah Persekutuan Tan Sri Annuar Musa tidak berhasrat untuk menyemak semula inisiatif Wilayah Bebas Berniaga (WBB) biarpun menerima desakan daripada pelbagai pihak termasuk badan-badan dan persatuan perniagaan.
Annuar berkata, beliau akui menerima beberapa memorandum yang mendesaknya supaya meneliti semula inisiatif berkenaan termasuk mengambil kira beberapa masalah yang bakal timbul.
Menurutnya, beliau sekali lagi menegaskan bahawa program itu akan tetap diteruskan bagi membantu golongan susah di Wilayah Persekutuan untuk menjalankan perniagaan kecil-kecilan.
“Saya ingin menyebut secara tegas bahawa saya tidak berhasrat untuk menyemak semula keputusan (pelaksanaan WBB) ini.
“Saya komited untuk mempermudahkan urusan orang yang nak cari rezeki di saat yang sukar ini,” katanya pada sidang akhbar secara virtual hari ini.
Katanya, beliau juga mengambil tanggungjawab sepenuhnya sekiranya program itu kelak menimbulkan pelbagai masalah termasuk kesesakan lalu lintas, soal kesihatan dan kacau ganggu pada masa depan.

Annuar berkata, sesiapa yang menimbulkan sebarang masalah akan diambil tindakan serta-merta dan diberi perhatian segera.
Namun, katanya, beliau pada masa sama yakin peniaga kecil ini jujur dan ikhlas untuk mencari rezeki bagi mengatasi masalah kesempitan hidup masing-masing.
“Mereka mungkin orang kecil tapi saya yakin mereka akan memberi kerjasama penuh kepada saya dan tidak merosakkan usaha ini.
“Ada peniaga besar berniaga kerana inginkan keuntungan namun, peniaga kecil hanya berniaga kerana ingin mencari sesuap nasi dan mengatasi kesempitan hidup,” katanya.
Katanya, beliau juga dimaklumkan, Dewan Bandaraya Kuala Lumpur (DBKL) sudah bersedia melaksanakan program itu malah, Perbadanan Putrajaya (PPj) juga sudah menyediakan kemudahan permohonan secara atas talian kepada pemohon berminat.
Selain itu, Annuar berkata, beliau turut melantik tiga pegawai di kementeriannya dan mereka diberi mandat untuk memantau secara harian program itu selain mengendalikan sebarang pertanyaan berkaitan inisiatif berkenaan.
Selain itu, Annuar juga memaklumkan bahawa program ini hanya sementara dan dilaksanakan selama enam bulan dan sepanjang tempoh Perintah Kawalan Pergerakan Bersyarat (PKPB) malah, ia juga mematuhi segala undang-undang dan peraturan yang sudah ditetapkan sebelum ini.-K!ONLINE


Kadar penembusan capaian internet B40 meningkat
Oleh NUR SHARIEZA ISMAIL

12 November 2020, 5:27 pm
PUTRAJAYA – Suruhanjaya Komunikasi dan Multimedia Malaysia (MCMC) memaklumkan kadar penembusan capaian internet dalam kalangan isi rumah B40 telah meningkat untuk menyokong pembelajaran di rumah.
Jabatan Komunikasi Koporat MCMC dalam satu kenyataan berkata, ini sekali gus menepis dakwaan yang dibuat oleh seorang ahli politik baru-baru ini kononnya langganan talian Internet dalam kalangan isi rumah B40 adalah rendah dan tidak kondusif.
Menurut MCMC, berdasarkan fakta dan hasil tinjauan pengguna internet yang dijalankan tahun ini menunjukkan 95.4 peratus individu berpendapatan antara RM1,000 hingga RM3,000 mempunyai langganan Internet, sama ada sambungan talian tetap atau mudah alih manakala kadar langganan bagi golongan berpendapatan kurang RM1,000 pula ialah 82.2 peratus.
“Ini menunjukkan maklumat berkenaan menunjukkan penembusan capaian Internet dalam kalangan keluarga B40 pada masa ini berada pada tahap memberangsangkan.
“Bagaimanapun, cabaran yang perlu diberi perhatian sekarang adalah kemampuan melanggan pakej data terutamanya bagi golongan B40 yang berpendapatan kurang RM1,000 sebulan,” katanya.
Jelasnya, ia untuk membantu anak-anak yang bersekolah menyelesaikan tugasan di rumah ketika penutupan semua sekolah di seluruh negara akibat Perintah Kawalan Pergerakan Bersyarat (PKPB).

“Sebagai langkah mengatasi cabaran tersebut, kerajaan telah mencadangkan peruntukan kredit telekomunikasi bernilai RM180 seorang (RM15 sebulan) atau bantuan peranti pintar sebanyak RM180 kepada golongan B40 dalam Belanjawan 2021.
“Syarikat-syarikat telekomunikasi juga turut menyediakan nilai tambah untuk data atau rebat bernilai RM180 seorang (RM15 sebulan) tertakluk kepada terma dan syarat pakej perkhidmatan.
“Selain itu, syarikat-syarikat telekomunikasi akan meneruskan program 1GB data percuma setiap hari sehingga akhir tahun 2020 untuk mengakses laman sesawang tertentu termasuk yang berkaitan dengan pembelajaran,”katanya.
MCMC berkata, masalah liputan di bandar, pinggir bandar dan pedalaman juga sedang giat diatasi melalui projek-projek pembinaan dan menambah baik infrastruktur di bawah inisiatif Jalinan Digital Negara (JENDELA) yang dijangka selesai pada tahun 2023.
“Dengan terlaksananya JENDELA, ia akan memberi impak liputan 4G yang disasar merangkumi 96.9 peratus kawasan berpenduduk daripada tahap 91.8 peratus sekarang dan bakal meningkatkan purata kelajuan 4G kepada 30Mbps daripada 25Mbps sebelum ini.
“Status sasaran-sasaran JENDELA akan diumumkan setiap suku dan Laporan Suku yang pertama untuk JENDELA akan dibentangkan pada pertengahan Disember 2020,” katanya.
Tambah MCMC, kemudahan mengakses Internet dalam kalangan komuniti di bandar, pinggir bandar serta di luar bandar, terutama untuk pelajar sekolah turut akan dimantapkan melalui perkhidmatan 873 Pusat Internet Komuniti (PIK) yang sedang diuruskan oleh MCMC di seluruh negara.
“Data-data yang dikemukakan ini adalah terkini dan merupakan maklumat tambahan kepada rumusan tinjauan yang dikumpul oleh Jabatan Statistik Malaysia (DOSM) pada tahun 2016 dan yang terbaharu pada 2019.
“Tinjauan tersebut dilakukan secara berkala. Statistik langganan Internet dan pemilikan peranti dilaporkan secara tahunan oleh MCMC dan agensi-agensi lain yang berkenaan,”katanya.-K!ONLINE


200 juta barang terjual di jualan murah 11.11 Shopee
Oleh MOHD RIDZAUDDIN ROSLAN

12 November 2020, 5:07 pm
PETALING JAYA- Penyedia platform e-dagang, Shopee mencipta sejarah tersendiri apabila berjaya menjual lebih 200 juta barangan pada jualan murah 11.11 yang diadakan semalam.
Pengarah Urusan Serantau Shopee, Ian Ho berkata, pihaknya rasa bersyukur dengan sokongan padu yang ditunjukkan pelanggan semasa jualan murah 11.11.
“Kejayaan jualan murah itu mencerminkan pertumbuhan e-dagang berterusan di rantau ini selain peluang luas ditawarkan kepada peniaga serta pembeli.
“Acara beli-belah seperti jualan murah 11.11 turut membolehkan kami mencabar batas inovasi, memperkenalkan ciri dan inisiatif baharu bagi merancakkan usaha ke arah pemulihan keadaan ekonomi semasa,” katanya di sini tadi.
Selain itu, penjual yang mengambil bahagian dalam jualan murah itu turut menyaksikan peningkatan pesanan sebanyak 10 kali ganda berbanding hari biasa.
“Lebih 20 juta jam penstriman langsung turut ditonton di Shopee Live manakala permainan dalam aplikasi Shopee dimainkan lebih daripada 2.5 bilion kali,” jelasnya. – K! ONLINE


PKPD di tiga kampung di Kudat dilanjutkan 14 hari
Oleh AHMAD SHAHERMAN SHAMSURI

12 November 2020, 5:36 pm
PETALING JAYA – Perintah Kawalan Pergerakan Diperketatkan (PKPD) yang dilaksanakan di tiga buah kampung di daerah Kudat sebelum ini dilanjutkan lagi selama 14 hari sehingga 26 November depan.
Menteri Kanan Keselamatan, Datuk Seri Ismail Sabri Yaakob berkata, lanjutan tempoh tersebut dilakukan selepas ketiga-tiga lokaliti iaitu Kampung Pengaraban, Tanjung Kapor dan Kampung Landung Ayang masih mempunyai kes aktif.
Jelas beliau, kerajaan sebelum ini telah mengenakan PKPD di kawasan terbabit bermula 30 Oktober lalu sehingga hari ini.
“Sehingga semalam, Kementerian Kesihatan (KKM) telah melakukan sebanyak 14,096 saringan kepada semua penduduk di tiga kawasan ini.
“Masih terdapat kes aktif di tiga-tiga lokasi ini iaitu Kampung Pengaraban sebanyak 21 kes aktif, Tanjung Kapor 10 kes aktif dan Landung Ayang 54 kes aktif,” katanya pada sidang akhbar di sini hari ini.
Mengulas lanjut beliau berkata, terdapat sejumlah besar sampel saringan masih lagi menunggu keputusan.-K! ONLINE


Fattah Amin tercalon Jejaka Paling Kacak Dunia 2020
Oleh MOHD. HAIKAL ISA

12 November 2020, 5:49 pm
PETALING JAYA – Pelakon Fattah Amin mencipta sejarah apabila tersenarai sebagai seorang daripada calon Jejaka Paling Kacak 2020 anjuran TC Candler.
Fattah atau nama sebenarnya, Abdul Fattah Mohd. Amin, 30, merupakan satu-satunya selebriti dari Malaysia menerima pencalonan untuk edisi kali ini.
Dalam pada itu, tahun ini, seramai 12 lelaki Indonesia tersenarai kategori tersebut.
Suami kepada pelakon Fazura yang juga bapa kepada Nur Fatima Aisya itu bakal mendapat tentangan sengit daripada selebriti Hollywood dan K-Pop seluruh dunia.
Seperti tahun terdahulu, TC Candler memilih beberapa pencalonan berdasarkan undian daripada peminat yang mencalonkan artis kegemaran mereka bagi merebut kategori 100 Wajah Paling Kacak dan 100 Wajah Paling Cantik pada tahun ini.
Mula dianjurkan sejak 2013, antara selebriti tampan yang pernah menduduki takhta Jejaka Paling Kacak ialah aktor Hollywood, Michael Fassbender, Jamie Dornan, (2014), Diego Boneta (2015), Michiel Huisman, (2016), V BTS (2107), Jason Momoa (2018) dan Jungkook BTS (2019).

Dua tahun lalu, pelakon kelahiran Malaysia yang mencipta nama di Hollywood, Henry Golding, 33, menduduki tangga ke-84 Jejaka Paling Kacak Dunia. – K! ONLINE


#Untuk Malaysia sudah kumpul lebih 2,000 sukarelawan
Oleh MOHD. HUSNI MOHD. NOOR

12 November 2020, 4:25 pm
PUTRAJAYA – Program gerakan pendidikan, #UntukMalaysia yang dicetuskan bekas Menteri Pendidikan Dr. Maszlee Malik sudah berjaya mengumpulkan seramai 2,026 sukarelawan dari seluruh negara dalam tempoh 24 jam yang lalu.
Maszlee menerusi ciapan di Twitter berkata, beliau merakamkan terima kasih di atas penerimaan orang awam terhadap gerakan itu.
“Terima kasih banyak-banyak saya ucapkan. Jujur saya terharu melihat penerimaan yang positif begini demi pendidikan negara,” katanya.
Beliau mengakui keyakinannya semakin bertambah terhadap gerakan itu dan tidak menyangka ramai orang prihatin serta peka terhadap isu pendidikan.
Maszlee berkata, sukarelawan yang mendaftar datang pelbagai latar belakang ideologi, kelas ekonomi dan fahaman politik.
“Kesemua raga perbedaan mereka gugurkan dan memilih untuk bergerak ke depan menyelesaikan isu besar yang berlaku di hampir setiap kejiranan kita.

“Kerana semua dari mereka percaya, ubah pendidikan, ubah masa depan,” katanya.
Gerakan #UntukMalaysia yang dilancarkan Maszlee semalam adalah platform khusus bagi menyelesaikan isu-isu pendidikan yang berlegar dalam masyarakat buat masa ini. – K! ONLINE


Keluarga bimbang dapur rumah roboh akibat hakisan sungai
Oleh TOREK SULONG

12 November 2020, 4:33 pm
PASIR PUTEH – Sebuah keluarga di Kampung Jeram B di sini hidup dalam kebimbangan selepas bahagian dapur rumah mereka bakal roboh sekiranya hakisan tebing Sungai Jeram tidak ditambak semula dengan segera.
Pemilik rumah berkenaan, Zawiah Yaacob, 56, berkata, arus sungai yang deras menyebabkan jarak dapur rumah mereka hanya tinggal lima meter dari sungai berkenaan.
Menurutnya, sudah banyak tanaman yang diusahakan suaminya, Ahmad Zaidi, 60, musnah dan dihanyutkan arus deras.
“Keadaan ini berlaku setiap hujung tahun sejak enam tahun lalu sekiranya hujan lebat sehingga menyebabkan sebahagian dusun tanaman hilang begitu sahaja.
“Sudah banyak tanaman pokok kelapa, pokok koko, duku dan salak dihanyutkan arus deras,” katanya ketika ditemui pemberita di sini hari ini.
Zawiah berkata, laporan mengenai hakisan itu telah dikemukakan kepada Jabatan Pengairan dan Saliran (JPS) pada tahun 2017, namun masih tiada tindakan diambil.

“Kami bimbang bahagian dapur rumah akan roboh pada bila-bila masa kerana jarak hakisan semakin hampir terutamanya hujan lebat yang berlaku pada penghujung tahun.
“Setakat ini, hanya rumpun tanaman pokok bunga kantan dan perdu buluh yang boleh ditanam di sekitar rumah. Kami sentiasa bimbang dan amat berharap tindakan segera diambil oleh pihak yang berkenaan,” katanya.
Zawiah berkata, dia menggunakan perbelanjaan sendiri untuk membeli tanah bagi menambak semula kawasan yang terhakis. – K! ONLINE


Tiga lelaki ditahan culik, rogol budak perempuan 12 tahun
Oleh ASLIZA MUSA

12 November 2020, 4:43 pm
BAGAN DATUK – Tindakan berani seorang kanak-kanak perempuan berusia 12 tahun melarikan diri dari rumah ibu saudaranya mengundang padah apabila dia dirogol tiga lelaki di sebuah rumah tumpangan di Hutan Melintang di sini semalam.
Ketua Jabatan Siasatan Jenayah Perak, Senior Asisten Komisioner Anuar Othman berkata, mangsa yang tidak bersekolah itu tinggal bersama ibu saudaranya sejak tiga bulan lalu dan keluar dari rumah wanita itu pada pukul 1 pagi.
Katanya, ketika berada di tapak permainan berhampiran, mangsa telah dihampiri dua lelaki menaiki kenderaan di mana seorang daripada suspek dikenali oleh mangsa.
“Suspek telah mengajak mangsa mengikuti mereka dan disebabkan tiada tempat untuk dituju, mangsa bersetuju dan dibawa ke sebuah rumah tumpangan yang dihuni rakan suspek.
“Mangsa kemudiannya diajak melakukan hubungan seks dan perbuatan itu dilakukan bergilir-gilir oleh ketiga-tiga suspek sebelum mangsa ditinggalkan sendirian di rumah berkenaan,” katanya ketika dihubungi di sini hari ini.
Menurut Anuar, ibu saudara mangsa berusia 24 tahun yang menyedari kehilangan kanak-kanak itu telah mencari anak saudaranya di kawasan sekitar namun gagal sebelum dihubungi seorang daripada suspek pada pukul 7.40 petang.

Katanya, suspek telah memberitahu wanita itu bahawa anak saudaranya telah dirogol dan meminta wang berjumlah RM4,000 bagi membebaskan mangsa.
“Bertindak atas laporan polis dibuat wanita itu, sepasukan pegawai dan anggota Bahagian Siasatan Jenayah Ibu Pejabat Polis Daerah (IPD) Hilir Perak telah memberkas seorang lelaki di hadapan sebuah bank di Hutan Melintang pada pukul 6.30 pagi hari ini ketika cuba mendapatkan wang daripada wanita itu.
“Susulan tangkapan tersebut, kita berjaya menangkap dua lelaki lain pada pukul 7 pagi tadi dan merampas beberapa barangan termasuk kenderaan dan telefon bimbit,” katanya.
Tambah beliau, kesemua suspek berusia antara 28 hingga 33 tahun itu didapati positif dadah jenis methampethamine dan dua daripada mereka mempunyai rekod lampau.
“Mangsa yang merupakan anak sulung dua beradik kini dalam keadaan stabil dan berada di Hospital Teluk Intan untuk pemeriksaan lanjut.
“Kesemua suspek ditahan untuk siasatan mengikut Seksyen 375B Kanun Keseksaan kerana merogol secara berkumpulan dan Seksyen 363 Kanun Keseksaan kerana menculik,” katanya. – K! ONLINE


Penduduk Malaysia cecah 32.69 juta orang
Oleh MOHD RIDZAUDDIN ROSLAN

12 November 2020, 4:37 pm
PETALING JAYA – Populasi penduduk Malaysia pada suku tahun ketiga 2020 dianggarkan seramai 32.69 juta orang meningkat sebanyak 0.4 peratus berbanding suku sama tahun lalu iaitu pada jumlah 32.56 juta orang.
Ketua Perangkawan Malaysia, Datuk Seri Dr. Mohd. Uzir Mahidin berkata, jumlah itu merangkumi seramai 29.78 juta orang (91.1 peratus) warganegara dan 2.92 juta orang bukan warganegara (8.9 peratus).
“Pada suku tahun ketiga 2020, penduduk lelaki melebihi penduduk perempuan iaitu masing-masing sebanyak 16.82 juta dan 15.88 juta orang. Nisbah jantina adalah 106 lelaki bagi setiap 100 perempuan.
“Tiga negeri yang mencatatkan komposisi penduduk tertinggi pada suku tahun ketiga 2020 ialah Selangor (20 peratus) diikuti Sabah (12 peratus) dan Johor (11.6 peratus),” katanya di sini tadi.
Jelasnya, Wilayah Persekutuan Labuan pula mencatatkan komposisi penduduk terendah iaitu pada kadar 0.3 peratus sahaja. – K! ONLINE


Remaja OKU terima sumbangan kerajaan negeri
Oleh SHAARANI ISMAIL

12 November 2020, 4:30 pm
BATU GAJAH – Wan Arif Ferdaus Wan Affandy, 16, remaja kelainan upaya (OKU) yang kisah cekalnya membantu ibu di gerai bagi menampung kos rawatan kakinya yang dipotong sejak 2016 hari ini menerima sumbangan dari kerajaan negeri Perak bagi menampung kos pembelian kaki palsu baharu.
Sumbangan berjumlah RM12,250 itu disumbangkan kerajaan negeri melalui anak syarikat kerajaan negeri, Perbadanan Menteri Besar Perak (MB Inc).
Sumbangan diserahkan Pengarah Strategik Komunikasi Korporat MB Inc, Siti Kamesah Bee Mohd. Hashim kepada Wan Arif di kediamannya di Kampung Sentang di sini hari ini.
Hadir sama, Pegawai Khas Kanan Menteri Besar Perak, Abdul Hafez Mubin Mohd Salleh.
Siti Kamesah Bee berkata, sumbangan pembelian kaki palsu baharu itu diharapkan akan menaikkan lagi semangat dan kegigihan Wan Arif untuk mencapai apa sahaja yang diimpikannya.
“Kami juga mendoakan supaya Wan Arif dapat meneruskan cita-cita dan impiannya untuk menjadi atlet paralimpik negeri sebagaimana yang dihajati.

“Kami sangat berbesar hati menyampaikan sumbangan ini dan ia akan dikreditkan terus kepada syarikat penyedia kaki palsu berkenaan, Bioapps Sdn. Bhd.,” katanya selepas menyampaikan sumbangan.
Siti Kamesah Bee berkata, kaki palsu yang lebih tahan lasak dan sesuai digunakan untuk kegiatan sukan itu dijangka siap dalam tempoh dua bulan.
Sementara itu, Wan Arif berkata dia sangat berterima kasih kepada semua pihak khususnya Pejabat Menteri Besar dan MB Inc yang banyak membantu dalam memudahkan urusannya mendapatkan kaki palsu baharu yang lebih tahan lasak.
“Saya amat berharap, kaki palsu yang baharu nanti saya akan membolehkan saya melakukan lebih banyak aktiviti lasak dan mencabar serta dapat menikmati kehidupan normal dengan lebih baik.
“Saya juga sangat berharap supaya cita-cita saya untuk mewakili Perak dalam sukan paralimpik khususnya dalam sukan renang dan sukan lain yang saya minati,” katanya.
Kosmo! pada 25 Oktober lalu melaporkan, kisah Wan Arif yang pada setiap petang, sebaik habis waktu persekolahan bermula jam 5.30 petang hingga jam 9 malam, membantu ibunya, Zetty Ferdaus Ramli, 37, meniaga di kedai mereka di Kampung Sentang sejak setahun lalu. – K! ONLINE


Dua lelaki Rohingnya didakwa rogol gadis 15 tahun
Oleh NUZULSHAM SHAMSUDDIN

12 November 2020, 3:57 pm
AMPANG – Dua lelaki Rohingya termasuk seorang remaja bawah umur mengaku tidak bersalah di dua mahkamah berasingan di sini hari ini atas pertuduhan merogol seorang remaja perempuan tempatan berusia 16 tahun Ogos lalu.
Kedua-dua tertuduh iaitu juvana berusia 17 tahun dan Mohammed Karim Mohammad, 20, membuat pengakuan bersalah itu selepas pertuduhan masing-masing dibacakan di hadapan Majistret Normaizan Rahim dan Hakim Mahkamah Sesyen Norhazani Hamzah.
Di Mahkamah Majistret, tertuduh juvana itu didakwa dengan sengaja merogol mangsa yang ketika itu berusia 15 tahun tujuh bulan.
Kesalahan itu didakwa dilakukan di tangga di Taman Komersil, Pandan Indah di sini pukul 2 pagi pada Ogos lalu.
Bagi pertuduhan itu, remaja itu didakwa mengikut Seksyen 376(1) Kanun Keseksaan yang membawa hukuman penjara maksimum 20 tahun dan hendaklah juga dihukum dengan sebatan, jika sabit kesalahan.
Terdahulu, Timbalan Pendakwa Raya, Suriantiazila Muhamad tidak mencadangkan sebarang ikat jamin kerana tertuduh merupakan seorang pendatang asing manakala tertuduh yang tidak diwakili peguam tidak membuat rayuan kerana tiada penjamin.

Normaizan kemudiannya tidak membenarkan tertuduh juvana itu diikat jamin dan menetapkan 6 Januari tahun depan sebagai sebutan semula kes.
Sementara di Mahkamah Sesyen tertuduh, Mohammed Karim yang bekerja sebagai operator kilang turut mengaku tidak bersalah atas dua pertuduhan melakukan perbuatan sama di sebuah rumah tidak bernombor masing-masing pukul 1 petang pada September dan 3 petang pada Oktober lalu di lokasi sama.
Bagi pertuduhan itu, tertuduh didakwa mengikut seksyen dan memperuntukkan hukuman yang sama.
Timbalan Pendakwa Raya, S. Sangitaa tidak menawarkan sebarang ikat jamin kerana tertuduh seorang pendatang asing, berisiko untuk melarikan diri dan mengganggu mangsa.
Beliau turut memohon mahkamah untuk melihat keseriusan dan sifat pertuduhan malah mengambil kira mangsa yang hanya berusia 15 tahun tujuh bulan ketika kejadian.
Bagaimanapun, tertuduh Mohammed Karim yang diwakili peguam, Kelvinder Singh Sidhu merayu agar anak guamnya diberi ikat jamin dengan alasan dia merupakan penanggung tunggal keluarga dan perlu menjaga dua anak yang berusia setahun dan empat tahun selain isterinya yang mengandung tujuh bulan.
Selepas mendengar permohonan kedua-dua belah pihak Hakim Norhazani tidak membenarkan Mohammed Karim diikat jamin dan menetapkan 14 Disember ini untuk sebutan semula kes. – K!ONLINE


Semak Mule aplikasi semak scammer
Oleh MOHD RASDAN AHMAD

12 November 2020, 4:07 pm
KUALA LUMPUR – Rakyat Malaysia dinasihatkan agar menggunakan aplikasi Semak Mule dan portal ccid.rmp.gov.my untuk memeriksa akaun bank dan nombor telefon yang digunakan oleh sindiket penipuan.
Timbalan Menteri Dalam Negeri II, Jonathan Yasin berkata, aplikasi tersebut mula diperkenalkan pada Januari tahun lalu dan boleh dimuat turun menerusi telefon pintar.
“Portal ini memberi kemudahan kepada orang awam untuk membuat semakan akaun bank dan nombor telefon terlibat dengan pihak polis. Akaun yang digunakan suspek akan disekat penggunaannya oleh pihak bank.
“Kita melaksanakan kerjasama dengan pelbagai agensi seperti Suruhanjaya Komunikasi dan Multimedia Malaysia (SKMM), Bank Negara Malaysia, syarikat-syarikat telekomunikasi dan institusi bank-bank dan pada Mac 2019 juga, sebuah jawatankuasa teknikal jenayah siber ditubuhkan Polis Diraja Malaysia (PDRM) dan Kementerian Komunikasi dan Multimedia bagi membanteras jenayah ini,” katanya.
Beliau berkata demikian ketika menjawab soalan Rubiah Wang (GPS-Kota Samarahan) yang ingin tahu mengenai trend kes-kes penipuan menerusi panggilan atau scammer serta usaha serta kejayaan kerajaan membendung kegiatan tersebut. – K! ONLINE


Kelantan dijangka banjir pada 14 hingga 16 November ini
Oleh ROHANA MOHD. NAWI

12 November 2020, 4:53 pm
KOTA BHARU – Jabatan Meteorologi Kelantan meramalkan kejadian banjir di kawasan Pantai Timur bermula antara 14 hingga 16 November ini sekiranya hujan lebat monsun berlaku serentak dengan air pasang.
Pengarah Pejabat Meteorologi Kelantan, Rabiah Al Adawiah Zakaria berkata, keadaan itu disebabkan oleh fenomena Perigee dan bulan baharu apabila ia boleh menyebabkan air pasang menjadi tinggi daripada biasa sekiranya ia kedua-dua berlaku serentak.
Katanya, selain bulan ini, keadaan yang sama juga dijangkakan berlaku pada 12 hingga 14 Disember depan.
“Keadaan ini menyebabkan berlaku angin kencang dan laut bergelora.
“Kita menasihatkan orang ramai yang tinggal di pesisir pantai supaya berwaspada dan nelayan juga diharap keluar untuk menangkap ikan,” katanya.
Beliau berkata demikian selepas menyampaikan taklimat di Pejabat Angkatan Pertahanan Awam (APM) di sini hari ini.

Hadir sama, Pengarah APM Kelantan, Zaimuddin Hussin.
Mengulas lanjut, menurut Rabiah, kebiasaan nelayan tidak akan turun ke laut apabila mereka mengetahui amaran telah dikeluarkan kerana mereka bimbang keselamatan masing-masing.
Katanya, maklumat yang lebih lanjut akan diterima berhubung keadaan cuaca dari masa ke semasa.
“Kita juga meramalkan banjir di Kelantan terjadi seperti tahun lalu dan kejadian pada kali ini tidak seteruk sama seperti 2014.
“Ramalan hujan berlaku pada paras purata bagi November 2020 sehingga Mac 2021 dan dijangka lebat pada bulan Disember,” ujarnya.
Menurut Rabiah, selain itu, kejadian banjir pada tahun ini ditambah dengan fenomena La Nina yang menyebabkan cuaca lembap sekali gus menjadikan hujan lebat berpanjangan.
Katanya, jumlah hujan bulanan bagi November diramalkan berlaku sebanyak 530 sehingga 760 milimeter. – K! ONLINE


Pencemar air musuh pertama Amirudin
Oleh NOR AZIHAN MD. GHAZALI

12 November 2020, 4:02 pm
SHAH ALAM – Pencemar sumber air di Selangor dianggap sebagai musuh pertama bagi kerajaan negeri yang harus diperangi secara berterusan.
Menteri Besar Selangor, Datuk Seri Amirudin Shari berkata, pihaknya tidak akan tunduk kepada musuh itu sebaliknya terus melawan dengan meningkatkan usaha pemantauan dengan bantuan Polis Diraja Malaysia bagi mencegah insiden sama berulang kembali.
“Sekarang ini, mereka (pencemar sumber air) adalah musuh saya yang pertama yang harus dilawan secara berterusan, mungkin mereka fikir cara kotor itu boleh melunturkan imej kerajaan negeri.
“Saya percaya ini usaha berterusan pihak berkenaan untuk menyerang pentadbiran kerajaan negeri termasuk cubaan memberikan imej buruk kepada kita,” katanya kepada pemberita selepas melancarkan program pembangunan Usahawan India Selangor (SITHAM) anjuran Yayasan Hijrah Selangor di sini hari ini.
Beliau berkata demikian bagi mengulas hasil perbincangan dalam Mesyuarat Biro Politik Parti Keadilan Rakyat (PKR) yang diadakan semalam.
Amirudin turut menegaskan pihaknya akan mempertingkatkan kawalan menerusi penggunaan dron bagi memantau perbuatan yang tidak bertanggungjawab.

“Teknologi lain yang mungkin dapat diguna pakai adalah dengan menyekat air tercemar di sungai dan menyalurkan bekalan menggunakan beberapa kolam takungan lain atau menerusi Projek Hybrid Off River Augmentation Storage (HORAS).
“Langkah ini dapat menangani pencemaran secara menyeluruh dalam tempoh 15 hingga 18 bulan apabila kita melaksanakannya nanti menerusi peruntukkan RM200 juta,” katanya.
Terdahulu, empat Loji Rawatan Air (LRA) iaitu Sungai Selangor Fasa 1 (SSP1), SSP2, SSP3 dan Rantau Panjang terpaksa dihenti tugas berikutan pencemaran bau bahan pelarut yang dikesan di Sungai Selangor.
Hasil siasatan mendapati, pencemaran itu dilepaskan daripada lurang kumbahan oleh premis penstoran bahan buangan yang mengalir ke Loji Rawatan Kumbahan (LRK) Indah Water Konsortium (IWK), Taman Velox, Rawang. – K! ONLINE


Melaka hantar 55 petugas kesihatan ke Sabah
Oleh DIYANATUL ATIQAH ZAKARYA

12 November 2020, 4:46 pm
MELAKA – Jabatan Kesihatan Negeri Melaka (JKNM) menghantar 55 petugas kesihatan ke Sabah bagi membantu barisan hadapan (frontliner) di sana menangani peningkatan kes Covid-19.
Pengerusi Jawatankuasa Kesihatan dan Anti Dadah negeri, Datuk Rahmad Mariman berkata, petugas yang dihantar terdiri daripada pelbagai kategori perjawatan termasuk pakar perubatan, pegawai perubatan dan penolong pegawai perubatan.
“Selain itu, kita turut menghantar penolong pegawai kesihatan persekitaran, jururawat dan pembantu kesihatan awam.
“Sejak 8 Oktober lalu, seramai 35 petugas kesihatan telah dihantar ke zon merah di Sabah, manakala 20 lagi akan ke sana secara berperingkat termasuk lima daripada mereka dijadualkan berlepas dari Lapangan Terbang Kuala Lumpur 2 (klia2) malam ini,” katanya.
Beliau berkata demikian pada sidang akhbar selepas Majlis Perlepasan Pasukan Mobilasi Kesihatan Negeri Melaka ke Sabah.
Mengulas lanjut penempatan lima petugas kesihatan terlibat, Rahmad berkata, empat daripada petugas akan dihantar ke Pejabat Kesihatan Kawasan Tuaran, manakala seorang lagi di Hospital Lahad Datu.

“Petugas-petugas ini akan membantu di dalam aktiviti siasatan dan saringan di lapangan, merawat kes-kes Covid-19 dan kes lain di hospital.
“Mereka juga akan membantu dalam pemeriksaan dan pengambilan sampel-sampel banduan di penjara serta aktiviti disinfeksi di tempat-tempat berisiko,” katanya.
Dalam pada itu, beliau memberitahu, seramai 31 petugas kesihatan negeri ini turut dihantar ke stesen-stesen kuarantin di Kuala Lumpur serta KLIA dan dua di Kedah. – K! ONLINE


Kerajaan laksana Pelan Rekalibrasi PATI
Oleh MOHD. HUSNI MOHD. NOOR

12 November 2020, 3:24 pm
PUTRAJAYA – Kerajaan akan melaksanakan Pelan Rekalibrasi pendatang asing tanpa izin (PATI) bermula 16 November ini hingga 30 Jun tahun depan bagi memulihkan semula sektor ekonomi yang terjejas akibat Covid-19.
Menteri Dalam Negeri, Datuk Seri Hamzah Zainudin berkata, kerajaan pada 21 Oktober lalu bersetuju dengan cadangan Pelan Rekalibrasi PATI yang merangkumi dua komponen utama iaitu Program Rekalibrasi Pulang dan Program Rekalibrasi Tenaga Kerja.
Beliau berkata, Program Rekalibrasi Pulang adalah program yang membenarkan PATI untuk pulang ke negara asal secara sukarela tertakluk kepada syarat-syarat yang ditetapkan.
“Manakala Program Rekalibrasi Tenaga Kerja pula, ia suatu program khas untuk membolehkan pekerja asing sedia ada di negara ini diambil bekerja secara sah oleh majikan di negara ini.
“Ia bagaimanapun tertakluk kepada syarat-syarat ketat yang diputuskan oleh kerajaan melalui Jabatan Imigresen Malaysia (JIM) dan Jabatan Tenaga Kerja Semenanjung Malaysia (JTKSM).
“Pelan ini akan dilaksanakan oleh JIM dan JTKSM serta agensi-agensi kerajaan yang lain tanpa membabitkan vendor atau pihak ketiga,” katanya pada sidang akhbar semalam.

Hamzah berkata, semua PATI dan majikan yang berhasrat menyertai Program Rekalibrasi Pulang atau Program Rekalibrasi Tenaga Kerja di bawah Pelan Rekalibrasi Pati perlu berurusan secara terus dengan dua jabatan berkenaan.
Beliau berkata, program itu tidak membabitkan kos kerajaan sebaliknya kerajaan dijangka akan memperolehi kutipan hasil sebanyak RM95 juta daripada kompaun serta bayaran-bayaran lain yang dikenakan terhadap PATI dan majikan menerusi pelan tersebut.
Menurutnya, menerusi program itu, Kementerian Dalam Negeri (KDN) dan Kementerian Sumber Manusia (KSM) dapat mengumpulkan data serta taburan PATI di negara ini bagi tujuan penguatkuasaan menyeluruh.
Hamzah berkata, kerajaan menetapkan hanya majikan yang beroperasi dalam empat sektor dibenarkan untuk mengambil PATI sebagai pekerja iaitu pembinaan, perkilangan, perladangan dan pertanian.
Pada masa sama, beliau berkata, KDN dan KSM juga akan mengadakan sesi libat urus dengan pihak Kedutaan dan Suruhanjaya Tinggi Asing serta pemain industri di Malaysia bagi menyampaikan maklumat tepat kepada PATI dan majikan tentang pelan ini.
Jelasnya lagi, satu Jawatankuasa Pemandu Pelaksanaan Pelan Rekalibrasi PATI akan ditubuhkan dan diketuai oleh Ketua Setiausaha KDN serta dianggotai KSM, JIM, JTKSM dan beberapa agensi berkaitan. – K! ONLINE


Polis potong bekalan elektrik premis judi
Oleh NUR SYAZWANA MANSOR

12 November 2020, 3:00 pm
SUNGAI PETANI – Polis bertindak memotong bekalan elektrik di empat buah premis di daerah Kuala Muda di sini hari ini kerana menjalankan kegiatan perjudian secara haram.
Ketua Polis Daerah Kuala Muda, Asisten Komisioner Adzli Abu Shah berkata, operasi memotong bekalan elektrik dengan kerjasama Tenaga Nasional Berhad (TNB) itu adalah bagi mengekang kegiatan tersebut daripada terus beroperasi.
“Operasi bersepadu ini dilakukan Bahagian Siasatan Jenayah Ibu Pejabat Polis Daerah Kuala Muda bersama TNB bermula pukul 10 pagi hingga 12 tengah hari ini.
“Premis terlibat terletak di kawasan Bedong, Sungai Petani dan Tikam Batu,” katanya di sini hari ini.
Kata beliau, tindakan itu dibuat mengikut Seksyen 21A (1) Akta Rumah Judi Terbuka 1953 bagi memutuskan bekalan elektrik di premis terlibat supaya ia tidak kembali beroperasi.
Tambahnya, jumlah tindakan pemotongan bekalan elektrik ke atas premis perjudian di daerah Kuala Muda bagi tempoh Januari lalu hingga kini membabitkan 21 buah premis berbanding tahun lalu sebanyak 43 premis.

“Polis masih mengesan premis-premis perjudian lain yang masih beroperasi di daerah ini untuk dikenakan tindakan,” katanya. – K! ONLINE


Geng Pidot pencuri kabel tumpas
Oleh WAT KAMAL ABAS

12 November 2020, 2:44 pm
LARUT – Sekumpulan penjenayah dikenali Geng Pidot yang aktif mencuri kabel di sekitar Larut, Matang dan Selama serta Kerian tumpas di tangan polis selepas dua daripada mereka ditahan dalam dua serbuan berasingan di Sungai Kob dan Mahang, Kedah hujung bulan lalu.
Difahamkan, nama Geng Pidot diambil sempena nama ketua mereka yang dikenali sebagai Pidot.
Ketua Polis Daerah Selama, Deputi Superintendan Mohd. Sabri Saad berkata, dua suspek berusia 20-an itu merupakan ahli kumpulan curi kabel yang telah ditumpaskan polis dua tahun lalu dan kembali aktif sejak Julai tahun ini.
“Hasil risikan selama dua minggu, polis berjaya membuat tangkapan ke atas dua lelaki warga tempatan termasuk ketua kumpulan yang berusia 24 tahun di Sungai Kob dan Mahang, Kedah.
“Modus operandi kumpulan ini adalah mengenal pasti kawasan yang mempunyai kabel pada waktu siang sebelum melakukan kerja mencuri kabel pada awal pagi antara pukul 2 hingga 5 pagi,” katanya pada sidang akhbar di Ibu Pejabat Polis Daerah (IPD) Selama di sini hari ini.
Tambah Mohd. Sabri, kabel yang dicuri akan dibawa ke kebun sawit di Sedim, Kedah untuk dibakar sebelum dijual kepada pembeli besi buruk di Sungai Dua, Butterworth, Pulau Pinang.

“Seorang pembeli kabel curi di Sungai Dua yang dipercayai bersubahat dengan dua suspek itu ditahan pada hari sama namun dua lagi ahli Geng Pidot masih lagi diburu polis.
“Polis merampas sebuah kereta jenis Proton Wira yang dilaporkan dicuri di Nibong Tebal, Pulau Pinang serta peralatan mencuri kabel, tiga gulung kabel yang belum dibakar dan lima guni plastik berisi kabel tembaga yang telah dibakar,” katanya.
Katanya, anggaran nilai barang rampasan adalah sebanyak RM13,000 dan kerugian yang dialami oleh Telekom Malaysia dianggarkan kira-kira RM150,000.
“Ujian saringan air kencing ke atas ketiga-tiga mereka mendapati ketua Geng Pidot positif dadah jenis Syabu dan dia juga mempunyai rekod lampau jenayah dalam aktiviti mencuri kenderaan dan kabel.
“Dengan tertangkapnya Geng Pidot termasuk ketuanya, polis berjaya menyelesaikan sebanyak 10 kes kecurian kabel dari Julai hingga Oktober tahun ini dan berjaya melumpuhkan sindiket curi kabel di daerah Selama dan kawasan sekitarnya,” katanya.
Kes disiasat di bawah seksyen 431(a) dan 379(a) Kanun Keseksaan. – K! ONLINE


Tiga pengikut Hizbut Tahrir dipanggil beri keterangan
Oleh KHAIRUL MOHD. ALI

12 November 2020, 3:35 pm
JOHOR BAHRU – Jabatan Agama Islam Negeri Johor (JAINJ) telah mengeluarkan dua surat perintah untuk hadir memberi keterangan kepada tiga pengikut gerakan Hizbut Tahrir Malaysia (HTM) di negeri ini termasuk ketuanya.
Pengerusi Jawatankuasa Hal Ehwal Agama Islam Negeri, Tosrin Jarvanthi berkata, surat perintah pertama telah diserahkan di ibu pejabat HTM, yang berada di luar Johor, kira-kira dua minggu lalu manakala yang kedua awal minggu ini.
Menurutnya, pihaknya bagaimanapun masih belum mendapat sebarang maklum balas daripada ketiga-tiga individu terbabit.
“Surat berkenaan telah diserahkan kepada ibu pejabat HTM, namun sehingga kini tiada jawapan diterima daripada gerakan itu. Mereka dipanggil kerana melanggar perintah pihak berkuasa dalam urusan agama.
“Oleh yang demikian, Jabatan Agama Islam Negeri Johor (JAINJ) akan bekerjasama dengan Jabatan Agama negeri terbabit untuk mengambil tindakan lanjut kepada ketiga-tiga individu berkenaan,” katanya pada sidang akhbar yang diadakan di Pusat Islam Iskandar,di sini hari ini.
Turut hadir, Penasihat Majlis Agama Islam Negeri Johor, Datuk Noh Gadut.

Sebelum ini, Ketua Polis Johor, Datuk Ayob Khan Mydin Pitchay mendedahkan pihaknya telah mengenalpasti 45 individu yang terlibat dengan gerakan itu di negeri ini termasuk ketua mereka.
Dalam masa sama, Tosrin turut memberi jaminan pihaknya tidak akan berkompromi dalam memastikan gerakan itu tidak melebarkan pengaruh mereka di negeri ini.
“Kita akan turut bekerjasama dengan polis untuk terus membanteras gerakan ini bagi memastikan mereka tidak berkembang lagi pada masa depan.
“Bagi tujuan itu, JAINJ mengadakan pertemuan dengan polis seminggu sekali untuk berbincang langkah yang boleh diambil bagi berhadapan dengan gerakan berkenaan,” ujarnya lanjut. – K! ONLINE


Ahli Parlimen Kepong diusir dewan, label Azhar Azizan ‘bodoh’
Oleh MOHD RASDAN AHMAD

12 November 2020, 2:33 pm
KUALA LUMPUR – Ahli Parlimen Kepong, Lim Lip Eng telah diusir dari sidang Dewan Rakyat hari ini kerana bersikap biadab dengan memanggil Yang Dipertua Dewan Rakyat, Datuk Azhar Azizan Harun sebagai ‘bodoh’.
Lip Eng juga berdegil enggan keluar daripada dewan apabila diminta oleh bentara berbuat demikian sehingga menyebabkan Azhar bertegas untuk mendapatkan bantuan polis.
Beliau tidak dibenarkan menghadiri sidang Dewan Rakyat selama lima hari bermula hari ini.
Terdahulu, situasi panas tercetus selepas sesi soal jawab berakhir apabila beberapa Ahli Parlimen pembangkang termasuk Lim Guan Eng (PH-Bagan) mendesak Datuk Seri Tiong King Sing (GPS-Bintulu) meminta maaf atas kenyataan mendakwa Ketua Pengarah Kesihatan, Tan Sri Dr Noor Hisham Abdullah ‘takut mati’’ semalam.
Azhar cuba menenangkan keadaan dewan dengan menyatakan bahawa hasil penelitiannya, dia tidak boleh mengeluarkan petua kerana telah diputuskan semalam oleh Timbalan Yang Dipertua Dewan Rakyat, Datuk Seri Azalina Othman Said berdasarkan Peraturan 43 Perarturan Mesyuarat Dewan.
Kenyataan itu membuatkan Lip Eng bangkit dengan menyatakan bahawa itu merupakan satu petua yang bodoh sehingga menyebabkan suasana dalam sidang semakin panas dengan pertikaman lidah antara blok penyokong kerajaan dan pembangkang.

Ketika Azhar cuba memberi penjelasan, Lip Eng tetap berdegil mengganggu sehingga menyebabkan Yang Dipertua Dewan Rakyat itu memberi amaran sebanyak tiga kali namun Lim Eng tidak menghiraukan amaran berkenaan dan berterusan menimbulkan kekecohan sehingga mengganggu ucapan Azhar.
“Saya perhalusi hansard, masalahnya Timbalan Yang Dipertua bukan sahaja sekali berkata malah sudah dua tiga kali, kuasanya seperti Speaker. Dia pengerusi ketika dia berada di kerusi tersebut yang telah buat ruling.
“Ikut Peraturan 43 saya tak boleh buat overule tak bagus dan tak baik kerana ruling itu telah dibuat oleh Timbalan Speaker. Ikut Peraturan 43 kalau ruling itu dibahas semula, satu usul persendirian terpaksa dibuat. Jadi, saya terikat dengan perkara ini,” katanya. – K! ONLINE


KSM bakal pinda Akta Kerja 1955
Oleh MOHD RASDAN AHMAD

12 November 2020, 3:33 pm
KUALA LUMPUR – Kementerian Sumber Manusia (KSM) kini dalam peringkat akhir untuk meminda Akta Kerja 1955 dengan tindakan memperhalusi cadangan pindaan tersebut bersama Jabatan Peguam Negara.
Timbalan Menteri Sumber Manusia, Awang Hashim berkata, pindaan baharu berkenaan merangkumi pelbagai perkara termasuk larangan diskriminasi terhadap pekerja, peningkatan tempoh cuti bersalin, larangan pemberhentian kerja atas sebab kehamilan, waktu kerja fleksi dan cuti paterniti.
“Kementerian juga sudah pun mengadakan sesi libat urus yang menyeluruh dengan pihak berkepentingan termasuklah secara atas talian bagi mendapatkan pelbagai pandangan untuk diadaptasi dalam peruntukan sedia ada.
“Sebuah jawatankuasa teknikal bagi pindaan Akta Kerja 1955 turut ditubuhkan di bawah Majlis Penasihat Buruh Kebangsaan dan telah pun mengadakan mesyuarat untuk meneliti dan memperinci cadangan pindaan ke atas akta ini,” katanya dalam sesi soal jawab sidang Dewan Rakyat hari ini.
Beliau berkata demikian ketika menjawab soalan Nurul Izzah Anwar (PH-Permatang Pauh) yang ingin tahu status pindaan Akta Kerja 1955, termasuk pindaan melarang diskriminasi terhadap pekerja, memanjangkan tempoh cuti materniti, melarang pemberhentian kerja atas sebab kehamilan, memperkenalkan waktu kerja fleksi, dan mewujudkan cuti paterniti tujuh hari. – K! ONLINE


Bekas pelajar UIAM, 3 kenalan didakwa ceroboh kolej kediaman
Oleh NUZULSHAM SHAMSUDDIN

12 November 2020, 2:02 pm
SELAYANG – Seorang bekas pelajar Universiti Islam Antarabangsa Malaysia (UIAM) dan tiga kenalan yang merupakan warga asing mengaku tidak bersalah di Mahkamah Majistret di sini hari ini atas pertuduhan menceroboh kolej kediaman lelaki universiti itu awal bulan ini.
Keempat-empat tertuduh iaitu Abubaker Abdulmunem Khaleel,30, Mustafa Ahmed Nasser Al-Qersh, 28, Omar Ahmed Ali Hussein Al-Mansan, 23, dan Qabos Saeed Qaseem Ali, 25, membuat pengakuan tidak bersalah itu selepas pertuduhan dibacakan terhadap mereka dalan bahasa Inggeris di hadapan Majistret Nik Mohd. Fadli Nik Azlan.
Abu Baker merupakan warga Iraq, manakala Mustafa Ahmed, Omar Ahmed dan Qabos Saeed adalah warga Yaman. Mustafa Ahmed dan Omar Ahmed pemegang status kad Pertubuhan Bangsa-Bangsa Bersatu bagi Pelarian (UNHCR).
Mengikut pertuduhan, keempat-empat tertuduh didakwa bersama-sama telah menceroboh masuk kawasan Kolej Kediaman Mahala Ali UIAM dengan niat untuk melakukan kesalahan yang menyalahi undang-undang pukul 9 pagi pada 1 November lalu.
Berikutan itu pendakwaan terhadap mereka dikemukakan mengikut Seksyen 447 Kanun Keseksaan dan dibaca bersama Seksyen 34 kanun sama yang memperuntukkan hukuman penjara maksimum enam bulan atau denda yang boleh sampai RM3,000 atau kedua-duanya jika sabit kesalahan.
Terdahulu, Timbalan Pendakwa Raya, Nur Intan Syakieraah Zakaria tidak menawarkan jaminan kerana kesemua tertuduh merupakan warga asing.

Bagaimanapun, peguam Ashmeer Ashrof yang mewakili tertuduh Abu Baker memohon mahkamah memberikan ikat jamin dengan alasan bapa tertuduh tidak mempunyai pendapatan di negaranya.
“Berikutan Perintah Kawalan Pergerakan Bersyarat (PKPB), tertuduh sendiri tidak dapat ke mana-mana termasuk untuk membuat pengurusan visa pelajar,” katanya.
Sementara tiga lagi tertuduh iaitu Mustafa Ahmed, Omar Ahmed dan Qabos Saeed yang tidak diwakili peguam tidak membuat sebarang rayuan.
Majistret Nik Mohd. Fadli kemudian membenarkan tertuduh Abu Baker diikat jamin RM3,500 dengan dua penjamin warga tempatan manakala dua lagi tertuduh iaitu Mustafa Ahmed dan Omar Ahmed masing-masing dibenarkan ikat jamin RM3,000.
Mahkamah turut menetapkan syarat ketiga-tiga tertuduh perlu menyerahkan pasport ke mahkamah selain melapor diri dua kali sebulan di balai polis berdekatan sehingga kes selesai.
Bagi tertuduh Qabos Saeed, mahkamah tidak membenarkan dia diikat jamin ekoran tiada pengesahan kad UNHCR.
Tarikh 7 Januari 2021 ditetapkan untuk sebutan semula kes. -K! ONLINE


Solat Jumaat, fardhu di Johor kekal kapasiti 1/3 sepanjang PKPB
Oleh KHAIRUL MOHD. ALI

12 November 2020, 3:17 pm
JOHOR BAHRU – Pelaksanaan solat Jumaat dan solat fardhu berjemaah lima waktu di semua masjid dan surau negeri ini dibenarkan sepanjang tempoh pelaksanaan Perintah Kawalan Pergerakan Bersyarat (PKPB) ditetapkan bermula esok hingga 6 Disember.
Pengerusi Jawatankuasa Hal Ehwal Agama Islam Johor, Tosrin Jarvanthi berkata, peraturan itu turut terpakai di kesemua zon yang diklasifikasi sama ada merah, kuning atau hijau.
Menurut beliau, solat Jumaat dan solat fardhu berjemaah lima waktu di kawasan yang dikenakan Perintah Kawalan Pergerakan Diperketat (PKPD) bagaimanapun adalah tidak dibenarkan.
“Kebenaran untuk menunaikan solat di masjid dan surau negeri ini sepanjang tempoh PKPB adalah terhad kepada 1/3 kapasiti masjid dan surau sedia ada.
“Ini bermakna, prosedur operasi standard (SOP) berkenaan seperti penjarakan fizikal sedia ada ketika ini akan diteruskan bagi terus menghidupkan syiar Islam di negeri ini,” katanya pada sidang akhbar yang diadakan di Pusat Islam Iskandar, di sini hari ini.
Turut hadir, Penasihat Majlis Agama Islam Negeri Johor, Datuk Noh Gadut.

Kerajaan baru-baru ini memaklumkan penguatkuasaan PKPB dilaksana di semua negeri semenanjung kecuali Perlis, Pahang dan Kelantan bermula 9 November hingga 6 Disember ini dalam usaha mengekang penularan pandemik Covid-19.
Tosrin turut memberitahu, urusan berkaitan nikah, cerai dan rujuk turut dibenarkan namun hendaklah dilaksana di Pejabat Kadi Daerah sahaja sepanjang tempoh PKPB.
“Kursus pra-perkahwinan di negeri ini hendaklah dibuat secara atas talian sahaja dan kursus secara bersemuka adalah ditangguhkan,” ujarnya.
Sementara itu, Tosrin turut memberitahu pengurusan dan pengkebumian jenazah serta ziarah tanah perkuburan turut dibenarkan namun tertakluk kepada SOP ditetapkan. – K! ONLINE


Piala Malaysia akhirnya dibatalkan
Oleh MUHAMAD ARDIE PUTRA SUHAIMI

12 November 2020, 2:50 pm
PETALING JAYA – Liga Bola Malaysia (MFL) mengesahkan kejohanan Piala Malaysia 2020 dibatalkan serta-merta susulan rayuan kepada Majlis Keselamatan Negara agar saingan bola sepak berprestij itu untuk diteruskan mengikut jadual tidak dibenarkan.
Ketua Pegawai Eksekutif MFL, Datuk Ab Ghani Hassan, MFL harus akur dengan keputusan terbaharu daripada MKN di mana pihak kerajaan tidak membenarkan kejohanan Piala Malaysia 2020 berlangsung sepanjang Perintah Kawalan Pergerakan Bersyarat (PKPB) di seluruh negeri kecuali Perlis, Pahang dan Kelantan yang dilanjutkan sehingga 6 Disember ini.
“MFL sentiasa peka dengan saranan daripada MKN. Pihak kerajaan telah menyarankan supaya tidak meneruskan pertandingan Piala Malaysia 2020.
“Sudah tentu dalam surat rayuan sebelum ini MFL telah menyediakan perancangan cukup rapi selaras dengan panduan Prosedur Operasi Standard (SOP) bagi memastikan kejohanan TM Piala Malaysia 2020 yang masih berbaki tujuh perlawanan dapat diteruskan tetapi seperti saya katakan tadi MFL sentiasa peka dengan saranan pihak kerajaan.
“Justeru, MFL menerusi persetujuan Ahli Lembaga Pengarah terpaksa mengambil keputusan yang cukup berat untuk membatalkan saingan TM Piala Malaysia 2020 demi kesihatan dan keselamatan semua pihak seperti yang disarankan oleh pihak kerajaan,” katanya dalam satu kenyataan sebentar tadi.
Sebagai rekod, aksi Piala Malaysia sudah pun membuka tirai pada pusingan pertama yang lepas dengan lapan pasukan bakal berentap di pentas suku akhir dengan jadual perlawanan sepatutnya dikeluarkan dalam masa terdekat.

Lapan pasukan yang layak adalah Selangor, Kedah, Terengganu FC, UiTM FC, Pulau Pinang, Perak, Kuala Lumpur dan juara bertahan, Johor Darul Ta’zim (JDT).


Dua bot nelayan asing diusir keluar APMM Perak
Oleh SHAMSUL KAMAL AMARUDIN

12 November 2020, 2:57 pm
LUMUT – Agensi Penguatkuasaan Maritim Malaysia (APMM) Perak sekali lagi melakukan pengusiran ke atas dua bot nelayan Indonesia yang menceroboh perairan negara di kedudukan 33 batu nautika barat laut Pulau Jarak semalam.
Pengarah APMM Perak, Kepten Maritim Shahrizan Raman, berkata, dua bot tersebut dikesan oleh Kapal Maritim (KM) Rawa yang sedang melaksanakan Op Benteng di perairan negeri Perak sekitar pukul 11 pagi semalam.
“Hasil pemeriksaan mendapati satu bot pukat jerut yang dikendalikan 20 kru termasuk tekong serta satu bot peranti dengan lima kru yang sedang melakukan aktiviti menangkap ikan.
“Kesemua kru dan tekong merupakan warga Indonesia,” katanya dalam satu kenyataan di sini hari ini.
Beliau berkata, KM Rawa telah memberikan amaran kepada kedua-dua bot tersebut kerana berada di dalam perairan Malaysia dan mengarahkan berhenti melakukan aktiviti serta keluar daripada perairan Perak dengan kadar segera.
Menurutnya, pengusiran itu turut dibantu oleh pesawat udara Maritim AW139 yang juga dalam pengawasan udara Op Benteng di perairan Selat Melaka.

Tegasnya lagi, kedua-dua bot nelayan Indonesia itu diusir keluar oleh KM Rawa dan pesawat AW139 sehingga ke sempadan perairan Malaysia-Indonesia.
“Ini adalah bot nelayan Indonesia yang kelima dan keenam menceroboh perairan Perak dan diusir keluar sejak 31 Oktober lalu,” katanya.
Menurut Shahrizan, pengusiran terhadap nelayan asing itu merupakan tindakan semasa dalam mencegah dan mengekang penularan Covid-19 khususnya melalui kes import yang dibawa oleh warga asing.
Katanya, APMM akan terus meningkatkan pemantauan dan memperkukuh sempadan perairan negara khususnya melalui Op Benteng Laut dalam mengekang kemasukan pendatang asing tanpa izin (PATI) dan jenayah rentas sempadan.
Beliau meminta orang awam dan komuniti maritim bekerjasama membanteras aktiviti jenayah dan kemasukan PATI dengan menyalurkan maklumat yang membabitkan tekong, ejen serta tali barut ke talian NTF 011- 6251 1123 atau talian Pusat Operasi Maritim Negeri Perak 05-683 8737. – K! ONLINE


Restoran disyaki sediakan mi kari daging babi diserbu
Oleh MOHD YUNUS YAKKUB

13 November 2020, 9:32 pm
SHAH ALAM – Kementerian Perdagangan Dalam Negeri dan Hal Ehwal Pengguna (KPDNHEP) menyerbu sebuah restoran terkenal yang tular menyediakan mi kari disyaki daging babi di Subang Jaya, hari ini.
Pengarah KPDNHEP Selangor, Muhamad Zikril Azan Abdullah berkata, hasil pemeriksaan dilakukan kira-kira pukul 11 pagi itu mendapati premis berkenaan mempunyai sijil halal Jabatan Kemajuan Islam Malaysia (Jakim).
Katanya, sijil tersebut masih dalam tempoh sah sehingga 30 November ini.
Katanya, siasatan awal mendapati terdapat tiga orang pekerja warga Myanmar yang bertugas sebagai tugas masak berdasarkan keterangan pengurus restoran terbabit.
“Pemeriksaan lanjut anggota ke bahagian dapur restoran telah menemui bahan mentah yang digunakan untuk menyediakan menu mi kari kepada pelanggan.
“Bahan mentah utama iaitu daging yang disyaki daging ayam disita bagi tujuan ujian makmal dan keterangan oleh pakar,” katanya dalam kenyataan di sini hari ini.

Beliau menambah, turut disita semasa pemeriksaan adalah sijil halal Jakim dan dokumen penghantaran bahan mentah oleh pembekal.
Kata Muhamad Zikril, pengurus premis turut memaklumkan bekalan bahan mentah dipesan oleh pihak ibu pejabat syarikat restoran terbabit.
“Kes disiasat dibawah kesalahan Perintah 3(1)(a) Perintah Perihal Dagangan (Takrif Halal) 2011,” jelasnya.
Terdahulu tular video berdurasi 41 saat yang mendakwa restoran tersebut menyediakan mi kari daging babi. – K! ONLINE


APM selamatkan lembu tersangkut dalam longkang
Oleh DIYANATUL ATIQAH ZAKARYA

13 November 2020, 9:01 pm
ALOR GAJAH – Sepasukan Angkatan Pertahanan Awam (APM) daerah ini mengambil masa kira-kira 20 minit membantu mengeluarkan seekor lembu betina seberat 130 kilogram yang terjatuh ke dalam longkang di Kampung Pulau Sebang, di sini pagi tadi.
Pegawai APM Daerah Alor Gajah, Kapten (PA) Aljibin Suddin berkata, panggilan kecemasan diterima pada pukul 11.39 pagi daripada orang awam.
Katanya, sepasukan enam anggota telah ke lokasi dan mendapati terdapat seekor lembu betina berada di dalam longkang di kawasan tersebut.
“Pasukan APM mengambil masa kira-kira 20 minit untuk mengeluarkan lembu tersebut yang seberat 130 kilogram.
“Lembu itu hanya mengalami kecederaan di bahagian belakang ekor,” katanya ketika dihubungi di sini hari ini.
Mengulas lanjut, Aljibin berkata, pihaknya masih belum menerima sebarang maklumat berhubung pemilik lembu tersebut. – K! ONLINE


Pesakit Covid-19 paling lama dirawat 108 hari
Oleh SITI A'ISYAH SUKAIMI

13 November 2020, 8:55 pm
PUTRAJAYA – Seorang warga asing menjadi pesakit Covid-19 paling lama menerima rawatan di negara ini iaitu melibatkan tempoh 108 hari keberadaannya di hospital.
Ketua Pengarah Kesihatan, Tan Sri Dr. Noor Hisham Abdullah berkata, bagi seorang lagi pesakit warga Malaysia pula, tempoh paling lama pesakit tersebut menerima rawatan di hospital ialah 98 hari.
Menurutnya, kedua-dua pesakit tersebut mempunyai komplikasi sekali gus memerlukan tempoh rawatan yang panjang terhadap mereka.
“Kedua-duanya telah dibenarkan pulang tetapi jangka masa diambil iaitu dimasukkan ke Unit Rawatan Rapi serta wad biasa memakan masa.
“Ini kerana komplikasi yang berlaku semasa dirawat di hospital selain jangkitan kuman bukan hanya Covid-19 tetapi terdedah kepada kuman lain ,” katanya pada sidang akhbar di sini hari ini.
Beliau berkata demikian ketika ditanya mengenai pengalaman pihaknya mengendalikan kes pesakit paling lama menerima rawatan di fasiliti hospital Kementerian Kesihatan.

Ia susulan daripada laporan media antarabangsa membabitkan pesakit Covid-19 di Britain yang menerima rawatan di hospital selama 222 hari.
Menerusi laporan tersebut, Ali Sakallioglu, 56, yang disifatkan sebagai pesakit Covid-19 paling lama di Britain menerima rawatan rapi berikutan koma selepas dijangkiti Covid-19. -K! ONLINE


Mufti perjelas hukum pakai aksesori, logo serupa capal nabi
Oleh MOHD. HUSNI MOHD. NOOR

13 November 2020, 10:05 pm
PUTRAJAYA – Isu penggunaan pelbagai aksesori dan logo yang dikaitkan dengan capal Rasulullah SAW menimbulkan pertelingkahan ramai pihak di media sosial sehingga menuntut penjelasan yang arif termasuk pakar agama.
Bagi mengelak kekeliruan berpanjangan, Mufti Wilayah Persekutuan, Dr. Luqman Abdullah akhirnya tampil memberi penjelasan dan pencerahan.
Luqman berkata, isu bertabaruk (mengambil keberkatan) pada lakaran capal yang dibentuk dengan athar para Anbiya, auliya dan para solihin ketika hidup mahupun ketika wafat, sebahagian besar ulama mazhab yang empat telah bersepakat akan keharusannya.
“Pelbagai contoh yang terdapat dalam athar dan perbincangan para ulama, namun hakikatnya, ini semua dilakukan kerana kecintaan mereka kepada RasulNya yang menatijahkan tindakan dalam bentuk tabarruk dan tidak lebih daripada itu” katanya.
Beliau berkata demikian dalam satu kenyataan yang dikongsi laman web rasmi Pejabat Mufti Wilayah Persekutuan semalam
Luqman berkata, tabaruk telah diamalkan tetapi dengan penuh keyakinan dan kepercayaan dengan beriktikad bahawa hanya Allah yang mampu memberi manfaat dan mudarat.

Berhubung isu lakaran capal dijadikan sebagai lambang yang dikaitkan dengan akidah, Luqman memaklumkan, semua pihak perlu faham bahawa selama mana perbuatan seorang muslim itu tidak menyalahi dengan iktikad sebenar, tiada siapa boleh sewenang-wenangnya melemparkan kalimah kufur atau syirik.
Menurutnya, para ulama cukup berhati-hati dalam menjatuhkan kufur kepada seseorang muslim dan ia perlu dibuktikan dengan qarinah atau pembuktian yang sebenar-benarnya.
“Ia bukanlah berasaskan dalil-dalil tertentu dan bukanlah amalan-amalan khas yang dituntut syarak secara khusus dan perbuatan tersebut hanya berpunca daripada kasih dan rindu kepada Rasulullah.
“Apabila perbuatan itu asasnya adab, kasih dan rindu maka sesetengah keadaan cukup untuk perbuatan itu dihukum harus selagi tidak bertentangan dengan prinsip syarak,” katanya.
Menjelaskan mengenai hukum asal tabaruk, Luqman menjelaskan tidak harus sama sekali untuk menjadikan tabaruk ini dan membuka ruang kepada isu lain seperti menjadikan lakaran capal Nabi sebagai bahan untuk meraih keuntungan duniawi serta menimbulkan fitnah kepada orang awam.  – K! ONLINE


Suami isteri nyaris maut gas meletup
Oleh DIYANATUL ATIQAH ZAKARYA

13 November 2020, 8:58 pm
MELAKA – Sepasang suami isteri nyaris maut selepas tong gas petroleum cecair (LPG) di dapur kediaman mereka tiba-tiba meletup dalam kejadian di sebuah pangsapuri di Taman Kota Laksamana, di sini, hari ini.
Dalam kejadian kira-kira pukul 4.55 petang itu, kedua-dua mangsa berusia 57 tahun melecur dan cedera di kaki, tangan serta kepala dihantar ke Hospital Melaka untuk rawatan lanjut.
Penguasa Bomba Zulkhairani Ramli, berkata, panggilan kecemasan diterima pada pukul 5.01 petang dan sepasukan 13 anggota dari Balai Bomba dan Penyelamat Melaka Tengah (BBP) bersama-sama dua jentera serta sebuah Unit Bantuan Perkhidmatan Kecemasan (EMRS) dikejarkan ke lokasi.
“Pasukan bomba tiba pada pukul 5.07 minit dan difahamkan satu letupan telah berlaku ketika pasangan suami isteri tersebut ingin memasuki rumah berkenaan.
“Letupan itu telah mengakibatkan mangsa wanita melecur di bahagian kaki serta cedera di kepala akibat terkena hentakan barang yang jatuh dan kini dirawat di zon merah, manakala suaminya cedera di tangan berada di zon kuning,” katanya ketika dihubungi di sini hari ini.
Katanya, hasil soal siasat, mangsa memberitahu letupan berlaku ketika mereka membuka suis lampu di bahagian dapur.

“Sumber tenaga yang ada di situ adalah dari tong gas LPG sahaja, jadi kita percaya letupan berpunca dari gas memasak berkenaan.
“Pemeriksaan di lokasi turut mengesan rekahan sehingga di rumah sebelah dan dua buah kenderaan jenis BMW dan Hyundai dilaporkan mengalami kerosakan,” katanya. – K! ONLINE


MBI keluar permit sementara penjaja
Oleh SHAARANI ISMAIL

13 November 2020, 8:33 pm
IPOH – Majlis Bandaraya Ipoh (MBI) akan mengeluarkan Permit Penjaja Sementara (PPS) kepada para penjaja statik atau perniagaan secara kecil-kecilan di mana-mana kawasan yang sesuai dalam pentadbirannya mulai 16 November ini.
Datuk Bandar Ipoh, Datuk Rumaizi Baharin @ Md Daud berkata, permit itu disediakan bagi membantu penjaja kecil untuk menjalankan perniagaan dalam keadaan selamat dan terkawal disamping menjana pendapatan sepanjang tempoh pandemik Covid-19.
“Para penjaja dikehendaki memohon PPS secara bulanan dan akan dikenakan caj sebanyak RM10 bagi maksimum enam kali pembaharuan.
“Borang permohonan boleh didapati di Unit Penjaja, Tingkat 5, Jabatan Kesihatan MBI,” katanya dalam satu kenyataan di sini hari ini.
Sehubungan itu katanya, para penjaja perlu mematuhi syarat dan peraturan yang ditetapkan MBI seperti yang termaktub dalam Undang-undang Kecil Penjaja dan Gerai MBI Tahun 2020 dan Garis Panduan Permit Penjaja Sementara MBI.
“Para penjaja hendaklah memastikan tempat perniagaan adalah selamat, barang-barang perniagaan tidak ditinggalkan di tapak berniaga dan tidak mengganggu lalulintas.

“Di samping itu, para penjaja perlu memastikan kebersihan di tapak perniagaan masing-masing,” jelasnya.
Beliau berkata, Unit Pengurusan Penjaja, Jabatan Kesihatan Awam dan Perkhidmatan Perbandaran, MBI akan membuat pemantauan secara berkala dan pemeriksaan dari semasa ke semasa bagi memastikan prosedur operasi standard (SOP) dipatuhi dan tempat berniaga berada dalam keadaan yang bersih. – K! ONLINE


Penduduk ambil langkah berjaga-jaga, peniaga tutup kedai
Oleh MASTURAH SURADI

13 November 2020, 8:07 pm
KOTA TINGGI – Sebilangan besar peniaga di Felda Gugusan Waha di sini mengambil tindakan menutup kedai sebagai langkah berjaga-jaga susulan terdapat penduduk tanah rancangan berkenaan yang disahkan positif Covid-19.
Seorang penduduk, Md. Fazly Ismail 40 berkata, rata-rata peniaga mengambil keputusan itu kerana panik selepas mendapat tahu berita tersebut.
“Situasi di Felda Gugusan Waha kini dalam keadaan berjaga-jaga. Ramai pada awal setelah mengetahui kawasan Waha ada pesakit Covid-19 semua agak panik.
“Bagaimanapun tindakan diambil pihak pengurusan Felda dalam membantu penduduk dari segi mental dan fizikal berjaya mengawal keadaan itu,” katanya kepada pemberita di sini.
Menurutnya, hasil perbincangan bersama ramai peniaga yang beralih kepada perkhidmatan penghantaran makanan ke rumah-rumah agar ekonomi mereka tidak terhenti.
Md. Fazly yang juga mantan Pengerusi Majlis Belia Felda Malaysia (MBFM) Felda Simpang Waha berkata, sehingga kini penduduk di gugusan tetap mengambil langkah berhati-hati dan sangat menjaga prosedur operasi standard (SOP) yang disarankan oleh pihak kerajaan untuk menghentikan penularan wabak itu.

Dalam pada itu, ADUN Sedili, Rasman Ithnain berkata, beberapa hari ini kawasan dalam Dun berkenaan dilihat agak merisaukan terutama berkaitan pandemik Covid -19 yang melanda.
Jelasnya, sebelum ini Dun tersebut adalah kawasan zon hijau sebelum ujian saringan ‘swab test’ dilakukan pihak Kementerian Kesihatan (KKM) di Dewan Taman Sinar, Tanjung Sedili kelmarin.
“Begitu juga sebaliknya di kawasan Felda beberapa arahan untuk kuarantin juga telah dibuat. Kebanyakkan mereka yang terlibat ini adalah mereka yang bekerja sendiri sekaligus hilang punca pendapatan.
“Saya mencadangkan setiap penduduk yang memakai gelang putih dibekalkan barangan berupa bakul makanan bagi membantu meringankan beban dalam mengharungi tempoh tersebut,” katanya. -K! ONLINE


Lima ditahan buat ancaman jenayah, provokasi terhadap anggota JPJ
Oleh NORLIDA AKMAR IDROS

13 November 2020, 10:41 pm
JITRA – Polis menahan lima individu kerana disyaki melakukan ancaman jenayah dan provokasi terhadap anggota Jabatan Pengangkutan Jalan (JPJ) di hadapan sebuah pasar raya di sini semalam.
Kejadian kira-kira pukul 6.15 petang itu berlaku selepas sepasukan penguat kuasa JPJ menahan sebuah van untuk pemeriksaan.
Ketua Polis Daerah Kubang Pasu, Superintendan Mohd. Ismail Ibrahim berkata, van tersebut diminta untuk berhenti tetapi enggan sebelum diekori kenderaan JPJ.
“Van berkenaan kemudian telah berhenti di hadapan sebuah premis perniagaan berhampiran sebuah pasar raya.
“Pemeriksaan mendapati van itu dipandu oleh seorang lelaki dan terdapat tiga penumpang iaitu dua lelaki serta seorang perempuan berusia antara 20 hingga 45 tahun,” katanya di sini hari ini.
Kata beliau, pemandu van didapati melakukan kesalahan tiada lesen memandu, lesen kenderaan motor tamat tempoh, tiada perlindungan insurans selain pemeriksaan Puspakom tamat tempoh.

Menurut Mohd. Ismail, salah seorang penumpang van kemudian bertindak melakukan ancaman jenayah dan provokasi ketika anggota JPJ mahu mengeluarkan saman.
“Penumpang itu menolak salah seorang anggota bertugas, melontarkan kata-kata dan perbuatan menunjukkan sejumlah wang yang mengaibkan kredibiliti penjawat awam,” ujarnya.
Katanya, seorang lelaki berusia lingkungan 40-an tiba-tiba keluar dari sebuah premis berhampiran dengan sebilah parang dan mengeluarkan kata-kata ugutan yang mengancam nyawa.
“Lelaki terbabit turut menikam tayar hadapan sebelah kiri kenderaan pasukan JPJ menggunakan parang sehingga pecah.
“Tiada sebarang kecederaan yang berlaku ke atas anggota JPJ terlibat,” ujarnya.
Tambahnya, susulan laporan polis dibuat JPJ, pihaknya menahan lima suspek yang disyaki terlibat dalam kes tersebut.
“Kesemua mereka direman selama tiga hari mulai hari ini dan kes disiasat di bawah Seksyen 506, 353, 427, 509 Kanun Keseksaan dan Peraturan 10 Peraturan-peraturan Pencegahan dan Pengawalan Penyakit Berjangkit 2020,” katanya. – K! ONLINE


Gantung vape di leher, Shaheizy Sam undang kecaman netizen
Oleh MOHAMMAD SHAHEMY AZMI

13 November 2020, 11:04 pm
PETALING JAYA – Tindakan pelakon Shahiezy Sam menggantung vape di lehernya ketika menjadi penyampai anugerah bagi kategori Artis Baharu Popular pada majlis Anugerah Bintang Popular ke-33 mengundang teguran pengendali akaun Facebook Public Health Malaysia (PHM).
Dalam satu perkongsian, PHM menyifatkan aktor Polis Evo itu mempromosikan penggunaan vape dalam kalangan masyarakat.
“Jangan sembang pasal Prosedur Operasi Standard (SOP) jika vape pun dipromosikan,” tulis PHM pada sekeping poster yang dimuat naik dalam Facebook.
Perkongsian PHM turut mendapat pelbagai reaksi pengguna laman sosial yang rata-ratanya kesal dengan sikap suami Syatilla Melvin itu. Masing-masing menyifatkan bapa anak dua itu tidak sensitif.
“Memang sedia maklum dalam rancangan hiburan yang ditonton oleh keluarga pelbagai peringkat umur tidak boleh mempromosikan rokok, arak termasuk vape,” kata salah seorang pengguna.
Seorang lagi pengguna Facebook dalam komennya telah menduga tindakan pelakon tersebut menggantung vape sambil memakai baju Melayu akan mendapat kecaman.

Shaheizy ketika dihubungi Kosmo! mengakui terlupa untuk menanggalkan vape di lehernya sebelum keluar ke pentas utama.
“Terlupa sebab kelam-kabut. Memang sejak dahulu lagi, saya ke hulu ke hilir bawa banyak vape sebab bateri cepat habis,” katanya kepada Kosmo! Online.
Selepas dikongsikan hampir setengah jam, status PHS mengundang lebih 3,500 komen dan 644 perkongsian pengguna Facebook. – K! ONLINE


65 kluster tempat kerja
Oleh SITI A'ISYAH SUKAIMI

13 November 2020, 9:09 pm
PUTRAJAYA – Sebanyak 65 kluster atau 41.1 peratus daripada 158 kluster aktif yang dilaporkan di negara ini adalah berkaitan tempat kerja termasuk dua kluster diumumkan hari ini.
Ketua Pengarah kesihatan, Tan Sri Dr. Noor Hisham Abdullah berkata, berdasarkan jumlah kes pula, sebanyak 5,681 kes positif Covid-19 yang berkaitan kluster tempat kerja melibatkan seramai 3,369 atau 59.3 peratus warga Malaysia dan 2,312 atau 40.7 peratus warga asing.
Menurutnya, ia adalah hasil tindakan proaktif majikan yang turut sama menjalankan saringan Covid-19 terhadap pekerja-pekerja mereka.
“Justeru, Kementerian Kesihatan (KKM) amat berterima kasih dan menyampaikan penghargaan kepada majikan dalam bersama-sama membantu mengesan kes-kes positif dalam kalangan warga kerja.
“Tindakan ini dapat mengekang penularan Covid-19 dalam komuniti dan seterusnya membantu KKM dalam menjalankan aktiviti kesihatan awam sekali gus dapat melindungi individu berisiko tinggi, warga emas dan kanak-kanak daripada dijangkiti,” katanya pada sidang akhbar di sini hari ini.
Beliau berkata, pekerja juga diseru mematuhi prosedur amalan standard (SOP) yang telah ditetapkan dan sentiasa mengamalkan kawalan kendiri bagi membendung penularan Covid-19 di tempat kerja.

“Majikan dan warga pekerja hendaklah sentiasa memastikan persekitaran tempat kerja dan kawasan gunasama misalnya tandas, dapur dan pantri yang bersih dan selamat bagi memutuskan rantaian jangkitan Covid-19.
“Pihak majikan juga diingatkan untuk memastikan pekerja mereka mematuhi segala SOP yang ditetapkan termasuk menjaga kebersihan di kawasan penginapan dan tempat tinggal,” katanya.  -K!ONLINE


Waspada air pasang besar Ahad ini
Oleh ISKANDAR SHAH MOHAMED

13 November 2020, 7:32 pm
SHAH ALAM – Penduduk di lima daerah di Selangor dinasihatkan bersiap sedia bagi menghadapi fenomena air pasang besar selama dua hari bermula Ahad ini.
Ini melibatkan daerah Klang, Kuala Langat, Sepang, Kuala Selangor dan Sabak Bernam.
Unit Pengurusan Bencana Negeri Selangor dalam satu kenyataan memaklumkan, fenomena paras air laut diramal akan berada pada paras tertinggi 5.6 meter berdasarkan jadual pasang surut bagi Pelabuhan Klang.
“Paras air dijangka berlaku pukul 5.44 pagi Ahad ini dan pukul 6.25 pagi Isnin depan.
“Sekiranya cuaca hujan lebat dan keadaan angin kencang berlaku, risiko kejadian banjir akan meningkat di lokasi yang berada berdekatan pantai,” katanya.
Sehubungan itu, kerajaan Selangor telah mengarahkan persediaan menghadapi bencana tahap tinggi dilaksanakan di semua daerah tersebut.

“Semua penduduk di lokasi berisiko diminta bersiap sedia dan sentiasa mematuhi arahan pihak berkuasa.
“Orang awam juga perlu mengehadkan aktiviti rekreasi air di persisiran pantai,” katanya.
Berdasarkan jadual Unit Pengurusan Bencana negeri, fenomena yang berlaku sejak 19 September lalu itu merangkumi beberapa fasa akan berakhir pada bulan ini. – K! ONLINE


Kes cecah empat angka, satu kematian direkod
Oleh SITI A'ISYAH SUKAIMI

13 November 2020, 7:30 pm
PUTRAJAYA – Kes harian negara kembali mencecah empat angka dengan 1,304 kes dilaporkan menjadikan jumlah kes positif Covid-19 di seluruh negara sebanyak 45,095 kes.
Selain itu, terdapat satu kes kematian melibatkan lelaki berusia 70 tahun di Hospital Tuaran, Sabah dengan latar belakang penyakit darah tinggi sekali gus angka kes kematian meningkat kepada 304 kes.
Jumlah kes yang dilaporkan hari ini antara lain turut disumbangkan daripada 47 kluster aktif dengan Kluster Tapak Bina Damanlela dan Kluster Hentian penyumbang terbanyak masing-masing 191 dan 164 kes.
Sabah mencatatkan sebanyak 556 kes atau 42.6 peratus manakala, negeri-negeri di Lembah Klang merekodkan 567 kes sekali gus peningkatan sebanyak 2.5 kali ganda berbanding 224 kes positif semalam.
Sebanyak 364 kes atau 27.9 peratus disumbangkan oleh Selangor dan Kuala Lumpur sebanyak 202 atau 15.5 peratus.
Kluster-kluster di Pusat Tahanan Sementara (PTS) dan penjara merekodkan 33 kes atau 2.5 peratus iaitu Kluster Penjara Seberang Perai (20 kes), Kluster Penjara Kepayan (lapan), Kluster Rumah Merah (tiga) dan Kluster Tembok (dua).

Ketua Pengarah Kesihatan, Tan Sri Dr. Noor Hisham Abdullah berkata, sebanyak empat kluster baharu dilaporkan dan satu daripadanya Kluster Bonggaya di Sandakan, Sabah dengan 46 kes positif dikesan susulan kes indeks daripada hasil saringan komuniti.
Menurutnya, kes indeks telah dimasukkan ke Hospital Duchess of Kent manakala, 45 kes positif lain dimasukkan ke Pusat Kuarantin dan Rawatan Covid-19 Berisiko Rendah, Dewan Kompleks Sukan Sibuga, Sandakan.
“Bagi Kluster Jambatan B juga di Sandakan dengan kes indeks saringan bergejala dan telah dimasukkan ke Hospital Duchess of Kent dan susulan itu, 52 lagi kes dikesan positif.
“Seterusnya, Kluster Abell di Kuching, Sarawak dengan kes indeks saringan kendiri dan susulan itu, 13 lagi kes dikesan positif dan telah dimasukkan ke Hospital Umum Sarawak,” katanya pada sidang akhbar di sini hari ini.
Beliau berkata, Kluster BMU pula di Jasin, Melaka dengan kes indeks saringan bergejala serta telah dimasukkan ke Hospital Melaka dan berikutan itu, sembilan lagi kes positif dikenal pasti.
Selain itu, beliau menambah, terdapat empat kes import dilaporkan hari ini melibatkan warga Malaysia yang tiba dari Arab Saudi dan Mesir.
Dalam pada itu, Noor Hisham berkata, tiga kluster diisytiharkan tamat hari ini iaitu Kluster Selasih, Kluster Bah Pengkalan dan Kluster Bah Pasir menjadikan jumlah kluster tamat sebanyak 136 kluster serta kesemuanya tidak merekodkan kematian.
“Kluster Selasih dikesan di Putrajaya, Selangor, Johor dan Negeri Sembilan dengan 20 kes, Kluster Bah Pengkalan di Perak melibatkan enam kes manakala, Kluster Bah Pasir dengan lima kes dilaporkan,” katanya. -K! ONLINE